Kultura kontzeptu bezala aztertuz, Imanol Galfarsororekin

Imanol Galfarsoro idazle eta soziologo Aretxabaletarra izan da astean HUHEZIn, Euskal kulturaren transmisioa graduondoko ikasleekin. Kultura kontzeptu bezala aztertu eta Euskal Herriko errealitatean duen aplikazioa izan da HUHEZIko ikasleekin aztertu duen gaia. Soziologoak, horretarako, 60 eta 70eko hamarkadetan kulturak kontzeptu bezala zuen esanahia eta gaur egunekoa alderatu zituen.

“Subordinazioaren kontra” edo “Kultura eta identitate erbesteratuak” bezalako liburuen egilea da Imanol Galfarsoro. Aretxabaletarra, soziologoa, eta idazlea, Ingalaterran bizi da, eta bertatik, ikuspuntu ezkertiar abertzale batetik, askapen nazionalaren aldeko borroka euskal gizarteko elementu askatzaile funtsezkoenetakotzat du bere liburuetan.

HUHEZIn, baina, euskal kulturgintzaren transmisioa oinarri, 60 eta 70eko hamarkadetan kultura nola sentitzen zen eta ordutik gaur egunera kultur pentsamenduari dagokionean izan diren aldaketak aurkeztu zituen, betiere ikuspuntu pertsonal batetik.

Erresistentzia ekintza bezala ulertzen zena, gerora, eta hainbat arrazoi medio, kultur aniztasunaren eta multikulturalismoaren oinarri bezala kontsideratu edo ulertu direla dio Galfarsorok. Euskal kultura ulertzeko modua aldatu egin dela gizartean, eta erresistentzia politikoaren zentzua galdu dela uste du, kultur aniztasunari eta euskara kultur ondare soil bezala ulertzeari tokia utziz.

Aldaketa horien arrazoien edo zergatien gainean jardun zuten gero ikasleek Galfarsororekin, bakoitzak bere ekarpenak eginaz, eta hasiera batetan behintzat ikasleek onartu egin zuten Galfarsororen tesiaren haritik.

Orain arte aurkeztutako tesiaren kontra, baina, Galfarsorok, orain, eta berriz ere, kulturaren politizazioa gertatzen ari dela uste du, eta beharrezkotzat jotzen du gainera.

Ez dago beraz, bi gauzak bereizterik, Galfarsororen hitzetan. Haren ustez, ez du-eta zentzurik, euskaltzalea zarela esan eta politikaz ezer jakin gura ez izateak.


Bost kaña eta 'El taxi'

Uda hemen da eta berarekin ekarri ditu azken hit-ak. Zoragarriak guztiak ere! El taxi, El cocodrilo eta tankerakoak. Hori da hori sortzaileen irudimen, leuntasuna eta kalitate jarioa. Gazte-giroko tabernetan abesti hauek besterik ez da entzuten eta askotan ez da besterik eskatzen.

Eta noski, plazeraren eta gozamenaren izenean, nola ez dituzte, ba, jarriko gure lan bikoitzeko tabernari-DJek? Pozgarria da jendeak abestiei horrenbesteko garrantzia ematea, esaten baita abestiek eragin dezaketela gure jarreran. Dantza, izerdia, edana, laztanak... eta hau guztia soinu-banda ezin hobeak lagundurik. Zer gehiago eska daiteke?

Zoragarria da gure haur eta gazteek –bai, haurrek ere bai– soinu-banda hauen letra sakonak ikastea –alderatzean hainbat poeta klasiko datozkit gogora–. Aurreko parrandan suertatu zitzaidan honako hauek entzutea –adibide leunenak idaztearren–. Batek zioen: “Cho, cho, cho, fer para el taxi/ No me importa si es casada”. Beste batek: "Tu sabe yo soy candela, tu sabe yo soy el rey de las nenas. Dale mamasita tacatá...”.

Hau esanik, barra atzeko karteltxo batek eman dit atentzioa. Hau dio: Taberna honetan ez da eraso sexistarik onartuko...

[Ea... tabernari-DJ eta juergazale maiteok: kartela edo musika hori –zabor nazkagarri hori ez esatearren–. Bata edo bestea. Biak ezin da...] Erasoa bozgorailuetatik datorren momentutik... onartua da.


Koldo Lasa: "Urte askoan egindako lanaren errekonozimendua da sari hau"

Bergarako Lasa jatetxeak Repsol Gidako eguzki bat lortu du. Repsol eguzkiak, sukaldari eta jatetxe onenei eskainitako prestigiozko sariak dira: Repsolek babesten dituen sukaldaritzako bikaintasunaren sinbolo dira. Eguzki horiek, Michelin gidako Izarren parekide direla esan daiteke. Aurten 20 urte bete ditu jatetxeak; ibilbide luze hori ikusita oso pozik agertu da jatetxeko jabea den Koldo Lasa.

Zer suposatzen du halako Eguzki horietako bat jasotzeak?

Repsol Gida duela gutxi atera da, baina, duda barik ikaragarria da halako zerbait jasotzea beti. Urte askoan egindako lanaren errekonozimendua da sari hau. Jendeak eskertu egiten du lan hori. Halere, halako sari bat jasotzeak ez du nire lana egiteko modua baldintzatuko; nik beti zorroztasun eta gogo berdinarekin lan egin izan dut.

Noiz konturatu zinen sukaldari izan nahi zenuela?

Sukaldari familia baten hirugarren generaziokoa naiz. Turismoa ikasi nuen eta udan beti laguntzen nion aitari. Ostalaritzaren adar bat aukeratu behar nuen momentuan bi aukera nituen: hotel baten zuzendaritzan edo sukaldean sartzea. Azkenean, bigarrena aukeratu nuen, txikitatik tripetan bizi izan dudana delako.

Nola definituko zenuke zure sukaldaritza-estiloa?

Zehaztasunean eta produktu freskoan oinarritutako sukaldaritza da. Bertako produktuekin egiten dut lan eta dena neuk egiten dut: ogia, gozogintza, kontserbak...

Sukaldaritza tradizionala edo modernoa nahiago?

Tradizionalagoa naizela uste dut; hala ere, ukitu modernodun platerak ere egiten ditut, beti ere, inolako produktu kimikorik eta gehigarririk gabe.

Beste eguzkirik lortzeko asmorik?

Ez da nire asmoa. Lasako taldea egunero saiatzen da dena ematen: horregatik, ez dugu bestelako esfortzurik egingo beste eguzki bat lortzeko.


Elgetako lau lekukotasun berri Frankismoaren aurkako Argentinako kereilan aurkezteko

Udalak jakinarazi du testigantzak jasotzeko bulegoa beste bi astez egongo dela zabalik.

Urtarrilaren 16tik zabalik dagoen bulegoan lau testigantza berri jaso ditu Elgetako Udalak Argentinako auzian kereilari gisa aurkezteko. "Gerra garaiko krimenak salatu dira. Bi bideoz jaso ditugu eta bi idatziz", azaldu du Ainhoa Bernabe teknikariak. "Alaba batek bere aitaren fusilamendua salatu du eta baita osaba baten desagerpena ere. Beste familia batek bi anaiaren espetxeratzea eta baserria erre izana salatu ditu". Kasu horietako batzuk ezagunak zirela dio Bernabek baina beste batzuk ez, eta guztiak zeudela salatu barik eta kereilan sartu barik. "Oso pozik gaude bulegoak izan duen harrerarekin. Eskerrak eman nahiko genizkieke gerturatu diren guztiei, batez ere bihotza eta etxeko ateak zabaldu dizkiguten biktimei eta senitartekoei".

Beste bi astez zabalik

Udalak jakinarazi du beste bi astez egongo dela zabalik bulegoa. "Salaketa aurrera doala ikusita akaso oraindik pausoa eman ez duten biktimak animatuko dira etortzera", dio Bernabek; izan ere diktadura garaiko krimenen gaineko testigantzak ere jasoko nahiko lituzke Udalak. "Badakigu Frankismo garaian egon zirela krimen gehiago: espetxeratzeak, torturatuak… Oraingoz ez da inor horrelakorik salatzera etorri".

Bulegoa urtarrilaren 16an zabaldu zuten eta berez bariku honetan amaitzen da hasiera batean testigantzak jasotzeko ipinitako epea. "Lehenengo bi asteetan ez zen inor gerturatu eta azken bi asteetan animatu da jendea. Ea gelditzen diren egun horietan bateren bat animatzen den beste lekukotasun bat ematera. Bakarra izanda ere nahikoa izango litzateke", esan du Bernabek. Hala, testigantzen bulegoa zabalik izango da otsailaren 20an eta 21ean zein martxoaren 1ean, 2an, eta 3an, 10:00etatik 12:00etara.

Argibide gehiagorako interesatuek bi aukera dituzte: 943 76 80 22 edo turismoa@elgeta.eus. "Prozesu luzea izango da eta traba asko aurkituko ditugu, baina Udalak ez du etsiko salaketa hauek aurrera eramateko egitasmoan eta babes osoa eskainiko die biktimei".

Kereila prestatzen

Udalak orain lekukotasunak aztertu, txostenak prestatu eta dagokien auzitegietan aurkeztuko dituela jakinarazi du Bernabek. Kereila horretan sartuko dituzte testigantzen bulegoan jasotako lekukotasunak, aldez aurretik jasota zeuden beste batzuk eta baita Espainiako gerrako eta Holokaustoko biktima izen ziren Tomas Rebolloren eta Pascual Askasibarren kasuak, biak Elgetan jaioak. Austrian, Mauthausenen, hil zuten Tomas Rebollo, eta Alemanian, Wöbbelinen, Pascual Askasibar. Udalak Holokaustoko biktimen nazioarteko egunean omendu zituen biak.


400dik gora gaztetxok hartu du parte ISBren Topaketetan

Iraurgi Saskibaloi taldeak antolatuta, saskibaloiko Topaketak jokatu dira asteburuan kiroldegian eta Urola Ikastolan. Bederatzi klubetako 450 haur eta gaztetxo inguruk hartu dute parte aurtengo edizioan. Zapatuan, goiz partean, partidak jokatu zituzten eta eguerdian parte hartzaile guztiek bazkaria egin zuten Sanagustín kulturgunean. Atzo, igandea, finalaurrekoak eta finalak jokatu zituzten kiroldegian.

Honakoak izan ziren emaitzak:

2006ko mutilak: txapelduna, Ordizia; txapeldunordea, Easo.

2006ko neskak: txapelduna, Ordizia; txapeldunordea, Iraurgi.

2007ko mutilak: txapelduna, Iraurgi; txapeldunordea, Easo.

2007ko neskak: txapelduna, Tabirako; txapeldunordea, Iraurgi.

2008ko mutilak: txapelduna Ordizia; txapeldunordea, Zarautz.

2008ko neskak: txapelduna Ordizia; txapeldunordea Amurrio.


Eskalada ikastaroak, haur eta helduentzat, Zumardiarekin

Arrokako eta Aristetako eskalada ikastaroak antolatu ditu Zumardiak, Antton Zabala Arabaolaza eskalda teknikari eta gidariaren eskutik. Izena emateko aukera zabalik da dagoeneko.

Arrokako eskalada ikastaroa 10 urtetik gorako haurrentzat nahiz helduentzat zuzendurik dago. Eskaladan formakuntza zabaltzeko edota segurtasunez eta autonomiaz aritzeko helburua du ikastaroak.

Ikastaroan zehar eskalada momentuetan sortzen diren egoera desberdinei aurre egiten ikasteaz gain, beharrezkoak diren maniobrak jarriko dituzte praktikan, hala nola, deskolgatze baten muntaia egin, aseguratzeko maniobrak ikasi, lehenengoz eskalatzea, materialaren erabilera eta korapiloak, bideen ikusketa, teknika gestuala, rapela muntatzea…

Hauxe da ikastarorako beharrezko materiala: arnesa, kaskoa, katu-oinak, segurtasunezko 3 mosketoi, bi zinta plana eta kordino bat, anklatzeko muturra, kordino motza, zesta, kirola egiteko arropa erosoa, janaria eta ura.

Bost pertsona baino gutxiagoko taldeetako prezioak honakoak izango dira: 2 egunetarako, 130 euro; 3 egunetarako 195 euro; eta 4 egunetarako 255 euro. Aldiz, bost pertsona baino gehiagoko taldea osatzen bada, prezioak merkeagoak izango dira: 2 egunetarako 105 euro ordaindu beharko dira; hiru egunetarako 155, eta egun bat gehiagorako 205 euro. Desplazamendurako gastuak bezeroaren karguz izango dira.

Aristetako eskalada ikastaroa, berriz, 18 urtetik gorakoentzat soilik izango da. Kresta eta aristetatik erraztasunez eta azkartasunez mugitzen ikastea du helburu. Igoerak azkartasun, arintasun eta segurtasun faktoreekin egiten ikasteko balio izango du, besteak beste.

Erabili beharreko materiala honakoa da: Arnesa, Kaskoa, katu-oinak, 2 kordino (1,5mm-6mm-Machard), 2 zinta plana bileretarako (120zm diametro), Kordino desberdinak, 2 zinta espres, 4 mosketoi HMS, mendiko arropa egokia, 20 litro inguruko edukiera duen motxila, janaria eta ura.

Egun bakarreko ikastaroaren prezioak 180 euroko prezioa izango du, eta bi egunekoak 320 eurokoa. Bi pertsonako taldeak osatuko dira, eta taldea bi pertsonakoa izanez gero, prezio hori biren artean ordaindu beharko da.

Informazio gehiagorako, 688 64 42 67 telefonora deitu daiteke, edota zantton@hotmail.com helbidera idatzi.


Uniraid rally solidariorako, laguntza bila

Marokoko basamortuan zehar egiten den Uniraid rally solidarioan hartuko dute parte Axel Jauregi eta Jon Zarautz hernaniarrek hilaren 23tik aurrera. Lasterketan zehar, bidean zehar pasako dituzten herrietako eskoletan material solidarioa uztea da helburua; material hori jasotzen eta beren partehartzea ekonomikoki laguntzeko dirua biltzen arituko dira gaur Nafar kalean. Kixkal eta Garin tabernen artean jarriko dute postua 11:30etatik 14:30etara eta 17:30etatik 20:30etara. Aportazioa egiten dutenen artean, gazta eta afariak zozketatuko dituzte.


Hauteskunde agenda

GAUR, OSTEGUNABeasain. EH Bilduk informazio mahaia jarriko du erdigunean. Babesa emateko photocall-a ere egingo dute. 19:00etan, Arranon.Beasain. EAJk ekonomia arloko proposamenak aurkeztuko ditu, 11:00etan, Erauskin plazan.Urretxu. EH Bilduk ekitaldia egingo du, Nerea Kortajarena, Iñaki Etxaniz eta Josu Aztiria-rekin. 19:00etan, Areizaga-Kalebarrenen.BIHAR, OSTIRALALazkao. EH Bilduren kanpainaren itxiera ekitaldia eta afaria, 19:00etan, Lazkaoko plazan.Ataun. EH Bilduren kanpaina bukaerako ekitaldia eta afaria, 19:30ean, San Martingo plazan. Zaldibia. EH Bilduk kanpaina bukaerako festa egingo du. 19:30ean, plazan.


Benjaminek pilotari jo diote, Villabonan

IV. Ataria pilota txapelketaren barruan, ostiralean, benjamin B mailako gaztetxoak aritu ziren Villabonako Behar Zana pilotalekuan.


Eibarren kontrako derbia gakotzat jo du Gero Rullik

"Garaipenak arriskuko postuetatik irteteko aukera emango liguke, bigarren itzuliari hasiera ezin hobea emango genioke eta konfiantza berreskuratuko genuke", adierazi du.

Larunbat honetan euskal derbia jokatuko dute Realak eta Eibarrek Anoetan (22:00). Gero Rulli txuri-urdinen atezaina neurketari buruz mintzatu da, eta hitzordua gakotzat jo du argentinarrak.

"Garaipenak arriskuko postuetatik irteteko aukera emango liguke, bigarren itzuliari hasiera ezin hobea emango genioke eta konfiantza berreskuratuko genuke", adierazi du.

Atzeko jokoak hobera egin duela azpimarratu du -hiru gol jaso dituzte azken lau partidetan-, eta orain aurrean gauza bera egin beharko dutela gaineratu du. Egiten ari diren gauza onak indartu behar dituzte, bere esanetan.

Zubietan ikusitakoaren arabera, Carlos Martinez eta Markel Bergara jokalariak baja izango dira derbirako. David Zurutuza, bestalde, deialdira itzuli daiteke.


UPDk Jaurlaritza salatu du Noticias Taldea "legez kanpo finantzatzeagatik"

Diru publikoa bidegabe erabiltzea, administrazio publikoari iruzur egitea eta prebarikatzea egotzi dio Maneiroren alderdiak Urkulluren gobernuari.

Auzitara joko zuela ohartarazi zuen UPDko legebiltzarkide Gorka Maneirok, eta halaxe egin du. Salaketa jarri dute Eusko Jaurlaritzaren aurka, "hurbileko medioak modu irregularrean finantzatu" eta "gobernuari mesede egiteko" erabili dituztela iritzita. "Oso larritzat" jo du Maneirok EAJren gobernuaren jokabidea, eta "herritarrei iruzur egitea" ere leporatu dio, auzitegian salaketa jarri baino lehen egindako adierazpenetan. UPDren garrantzia ere defendatu du legebiltzarkideak, "injusitizia handiei" aurre egiten dien bakarrak direla nabarmenduz: "Goliaten aurka Daviden lana" egiten ari direla esan du.

Duela hiru bat aste sortu zen polemika. Oposizioko taldeek gobernuari egotzi zioten pubilizitate moduan ordaindu izana Noticias Taldeko hedabideetan argitaratutako informazioa, zehaztu gabe publizitate insituzionala zela, Publizitate eta Komunikazio Instituzionalari buruzko 6/2010 Legea urratuz. Iñigo Urkullu lehendakariak azalpenak eman behar izan zituen legebiltzarrean, eta ukatu egin zuen legez kanpo jokatu izana.


Milan-Real Madril, eguneko saiorik ikusiena

596.000 lagunek egin zuten bat uneren batean ETB-1ek emandako Txapeldunen Ligako partidarekin.

Milan-Real Madril ETB-1ek emandako Txapeldunen Ligako partida bere ordutegian audientzia buru izatea ez ezik, eguneko saiorik ikusiena izan zen atzo. %24,6ko audientzia zatia eskuratu zuen eta 216.000 lagun izan ziren, bataz beste, norgehiagoka ikusi zutenak. Uneren batean, berriz, 596.000 lagunek ikusi zuten binako berdinketarekin amaitu zuten neurketa.

ETB-1ek denboraldi honetan emandako Txapeldunen Ligako partidarik ikusiena izan da San Siron jokatutako Milan-Real Madril.


Al Kaedak bere gain hartu ditu Londresko atentatuak

Al Jazeera telebista katean bota duten bideo batekin bere gain hartu ditu Al Kaedak Londresko atentatuak. Bideoan Londresko atentatua egin zuten lau suizidetatik bat eta Al Kaedako bigarrena dela uste den Ayman al Zawahri agertzen dira. Han diote AEBek eta Erresuma Batuak politika aldatzen ez badute atentatu gehiago egongo direla.

Al Kaedak dioenez Londresko atentatuak Erresuma Batuak daraman nazioarteko politikaren erantzuna ziren. Gainera, Al Kaedak 2004an Europari eskainitako "su etena" ez zutelako, erantzuna.


Fernando Alvarez Busca izango da Donostia 2016ko komunikazio zuzendaria

Donostiarra azaroaren hasieran lanean hasiko da.

Fernando Alvarez Busca, Donostia 2016ko komunikazio zuzendari berria. (Argazkia: Donostia 2016)

Donostia 2016 Fundazioaren Patronatuak Fernando Alvarez Busca donostiarra Fundazioaren komunikazio zuzendari izendatzea erabaki zuen. ieTeam Consultores S.L. enpresak zuzendaria hautatzeko prozesua iraila hasieran abian jarri zuen, eta Alvarez hautagaien artean onena bezala aurkeztu zuen. 2016 Fundazioaren Patronatuak izendapen hori onartu du, eta komunikazio zuzendari berria azaroaren hasieran sartuko da 2016 Bulegora.

Fernando Alvarez Buscak (Donostia, 1978) prentsa erredaktore bezala hasi zuen bere ibilbide profesionala. ICEX beka bate bidez, Espainiako Merkatarita Bulegoak Hong Kongen duen egoitzan lan egin zuen komunikazioan. Ordutik, nazioarteko kazetaritzaren esparruan lan egin du, EFE Agentziak New Delhi, Tokio eta Erroman dituen egoitzetan. 2011. urtean Donostiak 2016ko Europako Kultur Hiriburutzarako aurkeztu zuen hautagaitza txostena editatu zuen lantaldean ibili zen. Ondoren, Guk enpresan sarru zen, berrikuntza teknologikoa ardatz duen erakundeen komunikazioa kudeatzen duen agentzian, alegia. Bertan, online komunikabideen eta sare sozialen analisi eta diagnosiaz eta komunitate kudeaketaz arduratu da.


Venezuelak ezin du ordaindu

Prozesu nahasia izan ohi da estatu baten zorraren berregituraketa. Etsaiak sortzen ditu —dirua galtzen dutenak—, baina baita mesfidatiak ere, inork ez diolako dirurik utzi nahi zorrak zintzoki ordaintzen ez dituenari. Berregituraketa eskatzen duenak ere badaki oso material arriskutsuarekin jokatzen ari dela; finantzaketa bila joatean denean, inork ez dio atera irekiko, eta atzerriko inbertsioak aldi baterako galduko ditu. Horregatik, gobernu batek esaten duenerako zorra ezin duela pagatu, seinale da beste aukera guztiak agortu dituela.

Default-a Venezuelak egiten badu, prozesua are nahasiagoa izateko arriskua dago, gauzak labur eta erraz esateko, nahasia baita Venezuelaren egoera: bi zati oso etsaituetan banatutako gizartea, bi parlamentu, nazioarteko zigorren menpeko gobernu bat, krisi ekonomiko latza, desberdintasun sozial ikaragarriak, indarkeria handia... Politikoki eta ekonomikoki irteera ikusten ez den tunel batean dago sartuta Hego Amerikako herrialdea. Gauzak ez ditu erraztuko zorra pagatzeari uzteak.

Astearte honetan, Standard & Poor's kalifikazio agentziak default egoeran jarri zuen Venezuelako Estatua, ez zituelako garaiz ordaindu zor baten 200 milioiko interesak. Ostiralean, ISDA Swap eta Deribatuen Nazioarteko Elkartearen txanda izan zen. Espero zen; duela bi aste iragarri zuen Nicolas Maduro Venezuelako presidenteak ez zela gai aldi berean gizartearen beharrei erantzuteko eta kanpoko zorra ordaintzeko, eta zorra berregituratzen eta berriro negoziatzen saiatuko zela.

Neurri batean, ezustea izan da Madurok hainbeste eutsi izana zorra ez ordaintzeko agindua eman aurretik. 2014an petrolioaren prezioa amiltzen hasi zenetik, argi zegoen Venezuela krisi gordin batean sartuko zela, eta goiz ala berandu hautatu beharko zuela petrolioaren diru emari gero eta txikiagoa zertara bideratu. Baina hiru urte hauetan zintzo ordaindu ditu zorrak Madurok, agian hori zelako bide bakarra petrolioaren (eta diruaren) jarioa ez ixteko. Izan ere, Venezuelaren zorraren zati handi bat PDVSA petrolio konpainia publikoarena da, eta, hark zorrak ordaindu ezean, ez luke eroslerik aurkituko bere petrolioarentzat, eta haren petroliontziak bahitzeko agindua emango lukete auzitegiek. Erabateko hondamendia, diru sarreren %90 petrolioaren bidez lortzen dituen herrialde batentzat.

Putinen laguntza

Adituek diote 125.000 milioi euroren zorra duela Venezuelak. Zati handi bat Errusiaren eta Txinaren esku dago, azken urteotan Pekinera eta Moskura jo baitu Madurok beste lekuetan lortzen ez zuen diruaren bila. Errusia eskuzabal azaldu da Venezuelarekin, gol geopolitiko bat sartzeko aukera ikusi duelako: hamar urte gehiago eman dizkio 2.675 milioi euroren zorra itzultzeko. Horrek esan nahi du Caracasek dirua izango duela beste batzuei ordaintzeko. Aurki beste 355 milioi euro pagatzea dagokio.

Baina Errusiarekiko akordioarekin denbora pixka bat baizik ez du irabazi Caracasek. Txinak ez dirudi prest diru zorroa gehiago zabaltzeko, eta negoziazioaren karta jokatzeko beste aukerarik ez du. Baina karta zaila da hori ere, arazo politikoak tartean sartzen direlako. Maduroren gobernuaren aurkako zigorren bultzatzaile nagusiak, AEBek, debekatu egin die bere herritarrei Venezuelarekin tratuetan aritzea. Horregatik, inor gutxi azaldu zen negoziazioen lehen saiora. Saioa Tareck El Aissami lehendakariordea izan zuen buru, Washingtonek droga trafikoan nahastutakoa. Beste langa bat.

Berregituratzeak duen beste arazo politiko bat da balizko konponketa batek Venezuelako Asanblearen oniritzia beharko lukeela. Oposizioak gehiengoa du parlamentuan, baina esan du prest dagoela chavistekin negoziatzeko. Bi aldeen arteko ezinikusia ikusita, zaila da sinistea langa hori aise gaindituko luketela.

Egoera gehiago nahasteko, oso litekeena da hurrengo asteetan hartzekodun batzuek auzitara jotzea, eta haiek arrazoia ematekotan, Venezuelaren eta PDVSAren jabetzak bahitzen hastea.

Folletoiaren sorterrian, zorraren folletoi luzea hasi da.


Juan Luis Romateten iritzi artikulua: ‘Entzulearengana heldu zen’

Kontzertua hasi eta gutxira, bi kantaren artean eta entzuleei begiratu gabe, hizketan hasi zen: “Batzuk gustura egoten dira nire kontzertuetan, eta beste batzuk haserretu egiten dira. Ahal dudan guztia egingo dut zuek haserretzeko”. Haserretu zena, ordea, bera izan zen, musikaria. Bere aurrean, lehen ilaran eserita zeuden hiru emakumerekin haserretu zen, abesten ari zen bitartean hizketan ari zirelako. Ez hori bakarrik, aretoa uztera gonbidatu zituen. Azpeitiara, Zarautzera, Donostiara edo Bilbora kontzertuetara joaten garenok uler dezakegu bere kasketaldia, gero eta gehiago baitira kontzertuetara musika entzutera baino hitz egitera joaten direnak. Hori, gainera, sarrera ordainduta. Pasatu egin zela? Bada, agian bai, ziur aski.

Horrek ez du, baina, ezkutatu behar Micah P. Hinson abeslari texastarrak baduela talentua eta gitarra soilarekin entzuleak hunkitzeko boterea. Kontzertu onak eman ditu estatubatuarrak, baita kaskarrak ere (Donostiara ez da itzuli 2013an eman zuen saio tamalgarri batetik). Azpeitiko Sanagustin kulturgunean larunbatean eman zuen kontzertua ez zen bide onetik hasi. Ez haserretu zelako bakarrik, soinuarekin ere ez zuen asmatzen. Gitarra akustikoa eta pedal batzuk zituen instrumentu bakarrak, baina, hasiera batean, eliza zaharreko arkupean oihartzun eta akoplatze gehiegi izan ziren kontzertuaz gozatzeko, are gehiago kantautore baten saio akustikoa entzun nahi bada. Nahikoa izan zuen mikrofonoa zertxobait atzeratzearekin soinu arazoak sahiesteko, eta orduan bai, duen talentu bereziaz gozatu ahal izateko.

2005ean The gospel of progress izeneko diskoarekin debuta egin zuenetik folkaren eta country musikaren esparruan egin du lan Hinsonek. Bere gitarra zaharrean itsatsita duen This machine kills fascists leloa daraman pegatinak (Makina honek faxistak hiltzen ditu, ingelesez) garbi erakusten du Woody Guthrie bezalako aitzindariek zabaldutako bidetik doala bera ere. Hark bezala, maitasuna eta umorea ere uztartzen ditu bere abestietan. Baina batek badu susmoa bere berezitasunengatik –baditu eta asko– Hinsonek bere karrera sabotatu egin duenarena.

Zazpi urte diskorik atera gabe egon ondoren, 2017an The holy strangers izeneko diskoa atera zuen Hinsonek, eta hura defendatzen aritu da kontzertu hauetan. Abesti zaharrei ere egin zien tartea, eta hark ezin du ahaztu lehen disko hartako Beneath the rose zoragarria. Balio baduzu eta zure kantak onak badira, gitarra soilarekin nahikoa duzu entzulearengana heltzeko. Haserreak, soinu arazoak eta bitxikeriak alde batera utzi zituenean, horixe lortu zuen Hinsonek: entzulearengana heltzea. Ez da gutxi.

Kontzertuaren laburpen bideoa honako lotura honetan ikus daiteke.


Bi hernaniar, Erromako Maratoian

Atleta hernaniarrak ez dira edozerekin kikiltzen, eta gaurkoan, Erromako Maratoian hartuko dute parte Jose Luis Landabereak eta Justo Mujikak.

Aurtengoa, maratoiaren 21garren edizioa izango da. Lehengo urtean, 14.875 korrikalarik hartu zuten parte. 42,195km-ak egiten azkarrena, orain arte, Keniako Benjamin Kiptoo izan da, 2 ordu, 7 minutu eta 17 segunduko denborarekin. 2009an egin zuen errekorra. Nesketan, berriz, Galina Bogomolova errusiarrak du errekorra; 2:22:53.


Tubos Reunidosek arnasa hartu du, 350 milioiren zorra ordaintzeko epea luzatuta

Zor handi horri aurre egin behar izateak 146 milioi euroren galerak ekarri dizkio Amurrioko enpresari 2015az geroztik. Hodien eskaera handitu da azken urtean


Lanegun goizetan egin ahalko dira soilik lurperatzeak San Martingo hilerrian

Funeraria Larraz S.L. enpresak idazkia plazaratu du dekretu horren aurka.

Dekretua plazaratu du Laudioko Udalak San Martin udal-hilerria dela eta. Dekretu horrek zehazten du zein izango den hilerrian lurperatzeak egiteko ordutegi berria: lanegunetan egingo dira, 8:00etatik 13:00etara.

Udalak adierazi du arduratu beharko dela ehorztetxea une horretara arte hilotzak kontserbatzeaz. Gorpuak ehorzteko dagoen epe legala bermatzeko moldatuko da soilik ordutegi hori.

Funeraria Larraz S.L. enpresako Vicente Larraz Barbarak idazkia bidali dio Laudioko alkateari, dekretu hori dela medio. Larrazen arabera, udalak bilerara deitu zuen enpresa abenduaren 20an. “Bilera horretan ez ziguten azaldu zein izango zen udalak hartuko zuen jarrera, eta informatuta izango gintuztela adierazi ziguten”.

Ehorzketa enpresako kideak azaldu du hurrengo bilera urtarrilaren 25ean egin zutela, eta bertan entregatu ziela udalak egun bat lehenago (urtarrilaren 24an) indarrean jarritako dekretua” Enpresak adierazi du ez dagoela ados dekretuak planteatzen duen ordutegiarekin. “Enpresa pribatu baten gain utzi nahi dira udalari dagozkion gastu batzuk”. Larrazek adierazi du hileta-osasunaren araudiak zehazten duela hilotzak biltzeko aretoa egongo dela 5.000 biztanle baino gehiago dituzten udalerri guztietan.

Asteburuetan zerbitzurik ez

Aiaraldeko herri guztietan egiten du lan Larrazek. “Lurperatzeak ekitaldi erlijiosoen ostean egiten dira Amurrion, Okondon, Urduñan, Orozkon, Aiaran eta Artziniegan, asteko egun guztietan”, adierazi du enpresaren arduradunak, “udalerri horiek dituzten baliabideak Laudiokoak dituenak baino askoz murritzagoak dira, gainera”.

Asteburuetan zerbitzurik ez egotea ere kritikatu du Larrazek. “Gure enpresarentzat eta familientzat beharrezkoa da udaleko ordezkaria egotea. Ez da posible ostiraletik astelehenera arte ez egotea inor gertatu daitezkeen intzidentziei aurre egiteko. Jendeak ez du noiz hilko den erabakitzen”.


'Basatiaren mintzoak' emanaldia, Lazarragan

Emakume eskeletoak taldeak ipuin kontaketa eta musika uztartzen dituen Basatiaren mintzoak emanaldia estreinatu zuen atzo Oñatiko Lazarraga lorategian. Maite Arrese da ipuin kontalaria eta Mau Ziemkiewicz, berriz, musikaria. Elkarrekin zerikusirik ez duten lau ipuinen kontakizunak dira, baina guztiek ardatz bera dute: basatiaren mintzoa.


Eguzki-panelak jartzen ari dira Sopelako udal pilotalekuan

Sopelako Udalak eraikin publikoetan energia sistema berriztagarriak jartzearen aldeko "apustuari" heldu dio eta horrela egiten ari da herriko kultur etxean –argazkian–. Energiaren Euskal Erakundearekin (EEE) egindako hitzarmen baten ondorioz, 36 eguzki-panel jartzen ari dira udal pilotalekuko eraikinaren teilatuan. "Panel hauek urtean 5.300 kilowatt-eko potentzia sortuko dute eta CO2 67 tona atmosferara bidaltzea ekidingo dute, hori baita zentral termiko batek botatzen duen CO2ko tona kopurua, eguzki-panelekin gertatzen ez dena", adierazi dute udal arduradunek.

Udalak EEErekin hitz egiten hasi nahi du Kurtzio kultur zentro berrian sistema hau aplikatzeko asmoarekin. Mota honetako instalazioa duen beste eraikin bat Sopelako Bigarren Hezkuntzako institutua da.


Astearterako, deia

Ohiko ordutegira bueltatko dira odol emaileak, eta hortaz, asteartean jarri dute zita anbulatorioan, 18:00etatik 20:30etara, odola eman edo organo emaile egiteko.


Mugalarreen hitzarmena sinatuko da larunbat eguerdian Lizuniagan

Bera, Etxalar, Azkain, Biriatu, Sara eta Urruñako udalek bortz urtero berritzen duten fazerien edo mugalarreen hitzarmena sinatuko dute larunbatean, urriaren 27an. Hitzarmen historiko honen bidez, herri hauetako lurrak, belagiak eta ura aprobetxatzeko eskubidea ematen diote elkarri, baita oihaneko suteetan elkar laguntzeko bitartekoak paratu ere.

Aitzinako ohiturari eutsiz, Lizuniagan sinatuko da hitzarmena, Bera eta Sarako mugan dagoen Mahain-harrian. Eguerdiko 12etan izanen dute hitzordua. Azkainetik Joxet Dubas eta Jean François Salaberri joanen dira; Beratik, Josu Iratzoki alkatea eta Marisol Taberna zinegotzia; Etxalartik, Patxiku Irisarri alkatea; Saratik Jean Aniotzbehere alkatea eta Jean Baptiste Indart zinegotzia eta Biriatuko ordezkariak zein izanen diren ez da zehaztu oraindik.

Arestian aipatu bezala, hitzarmen honekin, herri hauetako abeltzainen ardi eta zaldi aziendek eskubidea dute bertze herrietako bazkalekuak eta urak aprobetxatzeko. Behi eta ahuntz aziendak, aldiz, ez daude hitzarmenean sartuak eta honelakoak topatuz gero, isuna jasotzen ahal dute jabeek. Oraingoan, larreak erretzen gertatzen ahal diren suteetan abisua ematea eta elkar laguntzea sartu dute hitzamenean.

Larunbat eguerdiko ekitaldian, hitzarmena sinatzeaz gain, Alkate soinua izeneko doinuak joko dira txistuarekin, aurreskua dantzatuko da eta Berako musika bandak Agur Jaunak joko du. Ondotik, hameketakoa izanen da Lizuniagako ostatuan. Berako Udaletik jakinarazi dutenez, euria eginen balu ekitaldi guziak Lizuniagako ostatuan eginen lirateke.


Irabazteak balio zuen

Pardok eta Velak ongi jositako jokaldi bat aski izan du Realak Valladolidi irabazteko; bigarren zatian sufritu egin dute etxekoek. Europako postuetan tinko jarraitzeko hiru puntu baliotsu lortu dituzte txuri-urdinek.


"Oztopoen gainetik arabar bertsolaritza osasun onean dago eta hedatzen ari da"

Julen Eizagirre (Amurrio, 1994) Arabako Kuadrila arteko bertsolari txapelketako finalera heldu da Aiaraldeko Altubepekoak taldekoekin batera.

Zelan joan da txapelketa?

Txapelketa orokorrean ondo joan dela esango nuke, Saioa onak egon dira eta ez hain onak baina garrantzitsuena jende gehiagok parte hartu duela parte da, talde gehiago sortu dira eta horrek erakusten du oztopoen gainetik arabar bertsolaritza osasun onean dagoela eta hedatzen hari dela .

Finalera heltzea espero zenuten?

Ba egia esan ez. Sorpresa hutsa izan da niretzat eta egia esateko oraindik ere ez nuen sinetsi, Aramaion oholtza gainera igo nintzen arte.

Zer nabarmenduko zenuke Arabako Kuadrila arteko Bertsolari txapelketatik?

Dagoen giro ona. Uste dut denon buruan proiektu komun bat dugunaren ideia dugula eta ez irabazi edo galtzearena., helburu bera baitugu denok ,Araban bertsoa eta euskara zabaltzea . Gainera denok gara ezagun edo lagunak geure artean beraz giroa guztiz lagunartekoa da.

Irabaziz gero, nori edo zeri eskainiko zenioke txapela?

Hasteko bertso-eskolari eta nola ez irakasle zein lagun paregabea den Izarri hein handi baten berari esker bainago mundu honetan . Gero lagun eta familiari eta azkenik Araba euskaldun eta bertsozale bat eraikitzen hari diren guztiei eta nola ez Ekaitz Samaniegori.


ZuZeu, Mondragon Unibertsitatean

“Mundu “pantallagrueliko” batean bizi gara”, hasi zuen aurkezpena

Hasier Etxeberria, Gilles Lipovetsky eta Jean Serroy aipatuta, atzo

arratsaldean Huhezin izan baikenituen Hasier bera eta Mikel Lasa

kazetaria, ZuZeu albistari digitala 1. zikloko ikasleei aurkezten,

Ikus-entzunezko Komunikazioan.

Pasio handiz aurkeztu zuten ZuZeu, nahiz eta oraindik albistaria

probatan dabilen, maiatzaren 14an aurkeztuko baita modu ofizialean.

Sarean izan duen ibilbideaz hitz egin zuen lehendabizi Hasierrek, bere

diagnostikoa ere azaldu zuen euskaldunok zer eskaintza dugun sarean,

eta hortik eratorritako galdera, “nola sortu kalanbre bat lur antzu

horretan?”. Ahalegindu arren, ez zen posible izan proiektu bateraturik

Sustaturekin batera, eta presa zutenez, ZuZeu kaleratu zuten apirilaren

14an.

ZuZeu proiektu horizontal gisa ulertzen dute bere sortzaileek,

tresnarik ahalik eta zabalduena nahi dute-eta euskaldunon artean. Pozik

daude egindakoarekin, ikusten baitute ZuZeu sortze hutsarekin eragin

dutela euskal panoraman. Orain, berriz, jendearen inplikazioa bilatzen

dute, horregatik etorri ziren Mondragon Unibertsitatera, komunikazio

ikasleak inplika daitezen bertan. Esango nuke gure ikasleen arreta eta

interesa, behintzat, harrapatu zutela.


Arrasto propioa uztera

Bestela baino bertsozale, saio-antolatzaile eta komunikabide gehiago egoten da bertsolariei begira txapelketan. Horregatik, behin erakusleiho horretan jarrita, ahalik eta puntu gehien biltzeaz gain, norbere printzak utzi nahi izaten dituzte ere. Bertsolariz bertsolari aldatzen da erakutsi nahi den hori.

Txapelketako saio baterako dituzten helburuei buruz galdetzen zaienean, bada bat bertsolariek behin eta berriro errepikatzen dutena: «Niretik ematea». Erronka asko biltzen dira, ordea, ideia horretan; era berean, erantzun berberarekin bertsolari bakoitzak esan nahi duena ere erabat ezberdina da.

«Bertsotan orain arte egin dugun bezala egitea: bidea zabaltzea, erantzutea, elkarrizketak osatzea eta saioari kolore pixka bat ematea». Agin Laburuk horri esaten dio Aginetik ematea. «Iruditzen zait ari garela txapelketa molde batera iraultzen, funtzionatzen edo puntuak ematen dituen molde batera, eta molde horrek grazia gutxi duela denok modu berean egiten badugu».

Molde horri beste forma eta ertz batzuk ateratzea nahiko luke. Freskotasuna eskaintzea, nahiz eta ez duen hori ezinbestean umorearekin lotzen. Badu errimak asko zaintzeko fama. «Hori ere izan daiteke zure arrastoa uztea, baina nire kasuan ez da hain erabaki kontzientea. Gustatzen zait plazan erabiltzen ez diren doinu batzuk ateratzea ere, baina ez noa obsesiboki horren bila». Batez ere, bertsoa nondik datorren gogoan hartuta aritu nahi du Laburuk. «Bertsoa bada zure barrua askatzeko arte diziplina bat, mezu bat emateko bide garrantzitsu bat ere izan daiteke, baina bertsoa jolasa ere bada, eta iruditzen zait batzuetan ahaztu egiten zaigula jolastu ere egin behar dugula, jendeak ondo pasatu behar duela; bestela, aspertzeko arriskua dago».

Hain zuzen, txapelketari egiten zaion kritiketako bat da: bertsokera jakin batzuk saritu eta beste batzuk zigortu egiten dituela, eta, ondorioz, bertsotan egiteko modu bakar bat nagusitzen dela. «Korronte nagusi bat» badagoela uste du Laburuk ere. «Nik bertsotan egiten badut, korronte horretatik apartexeago dagoen edo pixka bat ezberdina den zerbait egiten dudalako da». Iker Zubeldiaren adibidea aipatu du: «Zergatik ez du txapelketan ateratzeko beharrik? Korronte horretan ez dagoelako; bera bakarra da. Nik ere deituko nioke, zerbait ezberdina eskaintzen didalako».

Ororen gainetik, erakusleiho handia da txapelketa, eta, txapela bezainbeste, beste gauza batzuk egoten dira jokoan; esate baterako, plazak. Bertsolariak erabakitzen du zer bertsokera atera erakusleiho horretara, zer estilo erakutsi. Jon Martinetik ematearen zati bat da, adibidez, gauzak modu poetikoan adieraztea. «Nik badakit gaur egungo bertsolaritzan ez dela bide nagusia gauzak poetizatzea, zenbaitentzat errazkeria ere badela. Badakit estilo poetikoa ez dela plaza gehien ematen duen estiloa, baina niri ikaragarri gustatzen zait, eta hori egiten jarraitu nahi dut».

«Gauza txikien edertasuna» seinalatzea gustatzen zaio oiartzuarrari, esaten duenarekin nahiz kantaera eta doinuarekin; adinarekin garatutako zalantzak plazaratzea ere gogoko du. Baina, esan du ez dela arrazoi irmoen aldekoa, ondokoari arrazoia kendu gabe, arrazoi horri beste ikuspegi bat eransten ahalegintzen dela; hau da, bere ikuspegia bestearena txartzat jo gabe ematen, bertsoaldia ez hutsaltzen. Pertsonaiei dagokienez, «ahalik eta pertsonaiarik normalenak hezurmamitzea» da Martinen hautua, normaltasun horretan sinesgarriak izango diren pertsonaiak marraztea. «Normalean ez ditut muturreko pertsonaiak egiten, ez dira karikaturak izaten».

Publikoaren eragina

Norberak bere estiloa ondo zehaztu arren, gaiek eta bertsokideek ere ahalbidetu behar dute modu horretan kantatzea. Eta publikoak ere baldintzatzen du bertsolarien lana, modu batean baino gehiagotan, gainera. Entzule gehienek ez dituzte ezagutzen bertsolariak, ez dute harreman pertsonalik haiekin, baina badute bakoitzaren gaineko irudi bat, jartzen dizkiote etiketa batzuk bakoitzari.

Umorearekin lotu izan da, esate baterako, Laburu. Hala, entzuleak espero zuenaren aurka borroka egiteko premia ere sentitu izan du Astigarragakoak. «Hasieran batez ere, beti umorearekin lotzen ninduten, eta korronte horren aurka borroka egin izan dut, erakutsi nahi nuelako serio egiten banekiela eta, gainera, egin nahi nuela». Zentsuratu izan dizkio bere buruari zenbait bertso, plaza jakin horretarako ez zirela egokiak iritzita. «Zuk beste baten roletik kantatuta ere, jendeak badaki kantatzen ari dena Agin Laburu dela. Horregatik da garrantzitsua zuretik ematea, eta kontuz ibiltzea zer eta nola esaten duzun». Hala ere, publikoak ez duela askorik baldintzatzen uste du. «Arriskatzen naizela esango nuke, eta gaizki ere atera izan zaizkit ahalegin batzuk. Publikoak Agin bat entzun nahi badu, eta nik ez badut Agin hori izan nahi, ez naiz izango; hainbeste nortasun badaukat».

Pertsonaia ahalik eta errealenak egiteko ahalegin horrek ulertua ez izateko beldurra eragin dio behin baino gehiagotan Martini. Azaldu du saiatzen dela batzuetan publikoa probokatzen, baina, horretarako, ulertuko duten ziurtasuna behar izaten duela. «Eskrupulurik gabeko enpresaburu baten ahotik kantatzen baduzu, erraz ulertzen zaituzte, jendeak ez du pentsatzen zure pentsaera hori denik; alabaina, pertsonaia erreal samar bat egiten baduzu, kontuz ibili behar duzu, publikoak pentsa dezakeelako zure ideologia dela, eta, askotan, ulertuko ez dizuten beldurrez, ez duzu esaten».

Gai batzuekin, berriz, egoera arraroak sortzen direla kontatu du. Adibidez, gisa honetako gaiekin: «Siriako errefuxiatuak hartzeko programa bat iritsi da zuen herrira. Zuk, A, etxean hartu nahi dituzu; zuk, B, ez». Itxura batera, argi dago A bertsolariaren rola dela gizartearen onarpena duena, eta B bertsolariarena onarpenik ez duena. «Baina gai horretan, ekintzetan, publikoko gehienak B laukitxoan daude, nahiz eta ideologikoki A posizioa defendatu. Orduan, B posiziotik kantatzea ez da batere erosoa bertsolariarentzat, gauza errealak kantatuta ere, eskrupulurik gabeko pertsona bat deskribatzen ari zarela ematen duelako».

Bada beste erronka bat, ahalegindu arren, bertsolariek inoiz gutxitan lortzen dutena: plazan bezala aritzea. «Egoerak eraginda, beldurrek gure indarguneetara eramaten gaituzte, eta nik plazan baino serioago kantatzen dut txapelketan», esan du Martinek. Txapelketak kode propioak dituela dio Laburuk ere, eta, bertsotarako modua ahalik eta gutxien aldatzen saiatu arren, ez dela plazan bezala aritzen.

Lehena, Bastidan

Gaur izango da Bertsolari Txapelketa Nagusiko lehen finalaurrekoa, Bastidako (Araba) udal kiroldegian. Han kantatuko dute bai Laburuk eta bai Martinek, eta haiekin batera, Nahikari Gabilondo, Sustrai Colina, Igor Elortza eta Jone Uria ariko dira. Final-laurdenetan ez bezala, saioa irabazten duena ez da zuzenean pasatuko hurrengo fasera, puntuak hartuko dira kontuan. Egin beharreko ariketak ere aldatu egingo dira, eta, hamarreko txikiko ariketaren ordez, sei puntuko motzekoan aritu beharko dute bertsolariek kartzelara joan aurretik.


Giro ederra izan zen Asteburu Kulturalean

Xibolako gazta izan zen onena aurkeztutako 10en artean

Asteburu Kulturala giro ederrean joan zen.

Maiatzaren 16an, Guraso Elkarteak antolatuta jokuak izan ziren plazan. Koxkorrenak 3 taldetan banatu eta herri kiroletan aritu ziren. Bitartean ttikienak aurpegiak pintatzen. Aulkiaren jokoan ere aritu ziren, baita koreografia batzuk dantzatzen ere. Eguraldi ederra lagun arratsalde ezin hobea pasatu zuten, tartean txokolatea hartuz. Ondoren Ulibeltzak elkartean solasaldia eta bideo emanaldia izan zen Mikel Astiazarenen eskutik. Euskal herrian barna bizikletaz ibili da eta irudi zoragarriekin osatutako bideoa eskaini zuen. Ondotik afaria izan zen Ulibeltzak Elkartean. Bustitzeko mus txapelketan 10 bikotek parte hartu zuten eta Julen eta Urko Ibarra suertatu ziren txapeldun. Bigarrenak, berriz, Aimar Lastiri eta Iñigo Agesta.

Maiatzaren 17an oinez eta bizikletako ibilbideak egin ziren. Bizikletaz 15ek parte hartu zuten, oinez berriz 7k. Ander eta Unax Larraburu anaiek (4 eta 6 urtekoak), Markel Agesta lehengusuak (7 urte) eta Koldo Herrerak (10 urte) parte hartu zuten. Eguerdian Ariztigain kanpinean gazteek bazkaria egin zuten musikaz alaiturik. Ondoren herrian barna poteoan ibili ziren. Egun osoan Jokulandia ere izan zen.

Arratsaldean Malerrekako egunerako finalerako kanporaketa jokatu zen Bustitz ostatuan. 11 bikotek parte hartu zuten eta Jose Luis-Jose Miguel eta Pattere-Koro bikoteek lortu zuten Donezteberako txartela.

10 GAZTA ETA 28 POSTU

Maiatzaren 18an VI. artisau feria eta herriko gazta lehiaketa egin ziren. 28 postu izan ziren ikusgai frontoian. Jendetza ibili zen egun osoan. Goizean aurkeztutako 10 gaztak dastatu zituzten Rakel Urtxegi, Mañoli Agirre eta Arkaitz Vicentek. Atsaldean herriko haur dantzarien txanda izan zen plazan. Hain eguraldi onarekin jendea animatu zen ikustera eta egia errateko emanaldi oso polita eskaini zuten.

Ondoren saldutako 1000 boletoen zarearen zozketa egiteko tenorea ailegatu zen baita gazta irabazlearen izena jakiteko tenorea ere. Zarearen irabazlea Miren Hernandorena herritarra izan zen. Gazta irabazlea, berriz, Xibolako Xanti Espelosinena, bigarrena Primenekobordako Justa Ibarra eta hirugarrena Migeleneko Josefina Jorajuria. Asteburua ezin hobeki atera da eta eguraldiak ere lagundu du.


Atera berri duen diskaz mintzatu gara Beñat Igerabide musikariarekin.


Gari Uranga: “Energia txutea izan da asteburukoa, baina hankak lurrean ditugu”

Gari Uranga entrenatzailea igandean, udaletxeko balkoitik bandera astintzen. (@Amaia Urbieta Arruti)

Pasai Donibanen jokatu dituzte asteburuan bi estropadak KAE 1 ligako traineruek. Tartean izan da Enbata, eta emaitza ezinhobeak eskuratu ditu Zarauzko traineruak, bitik bi estropadak irabazita. Ospakizunen aparrak jaitsita, denboraldia hasi baino lehenagoko “ideia berdinarekin” jarraitzen dutela azaldu dio Gari Uranga entrenatzaileak HITZAri.

Erlojuaren aurkakoa izan zen larunbateko proba, eta Urangak “oso urduri” jarraitu zuen Enbatak egiten zuena. “Lehenengo estropada beti da berezia. Neguan eta aurreko probetan gutxigorabehera tanteatzen duzu ligan nola ibiliko diren zure taldea eta besteak, baina benetan puntuak jokoan daudenean gauzak asko aldatzen dira”. Haizetsuak izan dira bi estropadak, eta Urangak azaldu duenez, zarauztarrek haizera “ondo egokitzen” jakin dute.

Duela astebete galdetuz gero ez litzaioke otu ere egingo Urangari gaurko egoera hau izan zitekeenik, lehen postuan baitago Zarautz-Babyauto une honetan KAE 1eko sailkapenean, bigarrenari lau puntuko aldea aterata. Dena den, “hankak lurrean” dituztela garbi utzi nahi izan du entrenatzaileak. “Positibo gaude, baina 10 segundoren barruan 4-5 talde helmugaratu ginen, horrek esan nahi du oso posible dela hurrengo batean bosgarren geratzea, esaterako”. Ohorezko txandan sartzea zuten helburu, eta oraingoz, lortu dute. “Ea hor mantentzea lortzen dugun denboraldi osoan zehar. Abuztuaren amaieran bukatuko da play off-en aurreko denboraldia, eta data horietan zerbait lortzeko borrokan ariko bagara, tarteko guztia oso ondo egin behar dugu”.

Donibane Lohitzunen izango dute hurrengo estropada Zarauzko arraunlariek, datorren larunbatean.


Hegoaldean hamabi tortura kasu salatu dituzte 2016an

Torturaren Prebentziorako eta Salaketarako Koordinakundeak ohartarazi du gehiago direla, baina biktimak salatzeko beldur direla

Hego Euskal Herrian tortura eta tratu txarrengatik hamabi salaketa egon ziren 2016an. PTSK Espainiako Torturaren Prebentzio eta Salaketarako Koordinakundeak jaso ditu datu horiek, iazko jarduerari buruzko txostenean. Sei gertaeratan jazo ziren kasuok: Nafarroan, hiru gertakari izan ziren, eta bana Araba, Bizkai eta Gipuzkoan. 2015eko datuekin alderatuta, gutxitu egin dira kasuak, baita kaltetuen kopurua ere. Ordea, txostenaren egileek oroitarazi dute biktimek ez dutela salatzen, beldurragatik. Hortaz, Oihana Barrios Jaiki Hadi elkarteko psikologoak nabarmendu du datuek ez dutela errealitatea islatzen.

Halaber, txostenean gogorarazi dute iaz bi pertsona hil zirela Hegoaldeko polizia etxeetan. Lehena urriaren 25an gertatu zen, Iruñean. Espainiako Poliziak gizon migratzaile bat atxilotu zuen. Lekukoen arabera, indarkeria baliatu zuten, eta gizona konorterik gabe sartu zuten patruilan; ordu gutxien buruan hilda aurkitu zuten polizia etxean. Urriaren 28an izan zen bigarren heriotza, Sestaoko komisarian: Gurutzetako psikiatria atalean ospitaleratuta egon zen 22 urteko gizonezko bat.

Espainiako Poliziak jaso ditu salaketa gehien Hego Euskal Herrian. Guztira bederatzi pertsonak egin dute haien kontra, guztiak Nafarroako hiru gertakariengatik: hildako pertsonaren kasua, eta PTSKren iritziz oinarririk ez zuten bi oldarraldi. Ertzaintzaren aurkako bi salaketa ere izan ziren, eta Gasteizko Udaltzaingoaren aurkako bat.

Ikerketak zaildu

Torturaren Prebentzio eta Salaketarako Koordinakundeko kideek kritikatu dute «gero eta zailagoa» dela tortura salaketak ikertzea. Cesar Manzanos Arabako Salhaketako kidea ezkorra da: «Eskubideen bermea ahalbidetuko duten mekanismoak ezarri beharrean, gertaerak ezkutatzeko prozedurak abiarazten dituzte». Jokabide hori orokortuta dagoela azaldu dute, bai fiskaltzetan, bai administrazio azpiegituretan.

Kartzelen egoeraz ohartarazi ere du koordinakundeak. Silvia Encina abokatuak azaldu du bakartuta dituzten pertsonak «zigor doblea» jasaten dutela. «Araudiaren aurka», 42 egun jarraian ziegan itxita egon diren kasuak badaudela esan du. Halaber, egoera horiek salatzearen beldur direla berretsi du, horrek ekar litzakeen ondorioengatik. «Zaila da atea ireki eta ixten dizunaren aurka egitea».


Txorimaloko kideak direlakoan lau gaztek deklaratu beharko dute bihar epaitegian

Bihar, osteguna, lau gaztek deklaratu behar izango dute Negurin dagoen Getxoko Justizia Jauregian, Getxoko Txorimalo gaztetxeko kideak izatea leporatuta. Zehatz mehatz, Getxoko 5. Instrukzio Epaitegiak ondasun higiezinen usurpazio delitu baten ustezko egile gisa deitu ditu gazteak bihar eguerdiko 12:30erako. Txorimalo gaztetxeak salatu duenez, deklarazio horrek "gaztetxe mugimenduaren aurkako eraso berri bat" ekartzen du. "Gainera, osteguneko prozeduraren hasierak berehalako desalojoa ekarri dezake" ohartarazi dute. Txorimaloko kideek gogoratu dute biharkoa ez dela "irekita dagoen epaiketa bakarra", izan ere, Algortako Mentxakabarriren inguruan sei gazte daude auziperatuta, haietako batzuk milaka euroko fidantza ordaindu behar izan dutenak eta Espainiako Auzitegi Nazionalean epaituak izateko arriskuan egon zirenak, horretarako bidea Txorimaloko ustezko kideek izango duten epaile berak eman zuela. Era berean, Burdinola gaztetxeagatik pertsona bat dago epaiketaren zain. Horren aurrean, eta "Txorimalon dagoeneko alarma gorria piztuta" dutela, bihar 12etan kontzentrazioa deitu dute epaitegiaren aurrean. Argazkian, ehunaka gazte parte hartu zuten Txorimalo gaztetxearen urteurreneko manifestazioetariko bat.

Txorimalo gaztetxeko oharra

Ostegun honetan Getxoko lau gazteren aurkako epaiketa abian jarriko da Getxoko epaitegian. Hain zuzen ere Getxo-Algortako Txorimalo gaztetxeko kide izatea leporatzen diete. Hau ez da irekita dagoen epaiketa bakarra, oraindik Mentxakabarri gaztetxeko prozeduran beste 6 gazte ditugu eta beste bat Burdinola gaztetxekoan.

Epaiketa honekin batera gaztetxe mugimenduaren aurkako eraso berri bat daukagu. Gainera, osteguneko prozeduraren hasierak berehalako desalojoa ekarri dezake.

Beraz, asteazken honetan (maiatzak 9) Asanblada deitzen dugu Algortako Txiki eta Otaegi enparantzan, arratsaldeko 20:00etan.

Txorimalon dagoeneko alarma gorria piztua daukagu, beraz adi egon!! !

Txorimalo gaztetxetik, ez dira pasako!

Algortako gazteria aurrera!

Txorimalo gaztetxea


Liga despeditzeko, berdinketa

Lagun Arteak Mutiloan husna berdindu zuen. Lanak eginak, lakuntzarrak Mutiloan atzean sartuta jokatu zuten partidako aurreneko 70 minutuak. Aurkari, lesioagatik, jokalari bat gutxiagorekin gelditu ondoren bi gol aukera garbi izan zituen Lagun Arteak, baina baloiak ez zuen saretan bukatu. Lagun Arteak 3. bukatu du liga, 50 punturekin, Subiza txapeldunak baino 11 gutxiagorekin. 3. mailara igotzeko neurketa garrantzitsuak ditu aurrean orain Lagun Arteak.


Urrezko hiru puntu etxera ekarri dituzte berdeek

Indartsu dabil Erregional Ohorezko Mailako Hondarribiko futbol taldea. 0-1 gainditu zuten Oiartzun larunbatean, eta jaitsiera postuetatik behin betiko aldendu dira berdeak. Larunbatean Behobia taldea hartuko dute etxean.


Metalaren komertzioaren ituna sinatu dute, Bizkaian

ELA sindikatuak eta CECOBI patronalak 8.500 langileren baldintzak arautuko dituen akordioa sinatu dute. Altzarien komertzioaren hitzarmena ere sinatu dute biek, eta beste 900 behargin babestuko ditu hark.

Negoziazio kolektiboa bultzada esanguratsua izaten ari da azken asteetan, eta, blokeo egoerak bere horretan jarraitzen duen arren, zerbait aldatzen ari dela esatea ez da okerra. Bizkaian, 9.400 langilek beren baldintzak arautuko dizkien hitzarmena dute gaurdanik. ELA sindikatuak eta CECOBI patronalak metalaren komertzioaren ituna sinatu dute 8.500 langilerentzat. ELAk ordezkaritza sindikalaren gehiengo absolutua dauka sektorean, eta bere kabuz sinatu du patronalarekin. Altzarien komertzioaren akordioa ere egin du, eta itun horrek beste 900 langileren baldintzak arautuko ditu.

2009-2019ko iraupena dauka sinatu berritu duten akordio handiak, eta mugagabeko ultraaktibitatea. 2009tik 2014rako tartean, urtero %0,10eko igoera jasoko dute langileek; 2015ean, %0,5; eta 2016an, %1. 2017. urterako, berriz, %2,2ko igoera itundu dute aldeek, eta 2018rako, %3,7. Akordioak arautzen duen azken urtean, %1,75eko soldata igoera egongo da, KPIa bermaturik dagoela. Horrez gain, Orpriceren mekanismoaren aurkako blindatzea jaso du itunak.

2008ko soldata izoztuak

Altzariaren komertzioari dagokionez, 2009tik 2016rako tartean, %0,10eko igoera egongo da, urtero; 2017rako %1,44koa; 2018rako, %0,99koa; eta 2019rako, KPIaren %90a. Alegia, aurten KPIaren azpiko igoera izango dute, eta 2019an ere bai. Baina antzinatasunari eutsi zaio.

Bestalde, atzerapenak ez pagatzeko aukera izango dute bi urtez jarraian galerak pilatu dituzten enpresek; era berean, diru sarrerak txikitu badira edota lantaldea txikitu bada, enpresak atzerapenak ez ditu zertan pagatuko. Baina hori gertatzen bada, lantaldeak ordainketa berezi bat jasoko du; fidelizazio ordainketa esan diote. 2008ko soldata baten %85 izango da kopuru hori.

ELA gustura azaldu da akordioarekin, 2009tik erorita zeuden itun kolektibo bi berreskuratu direlako. "Enpresen gehiengoa ez zen ordainketak aurreratzen ari, eta langile gehienek 2008ko soldatak jasotzen ari ziren".


Uxue Bereziartuak eta Aitor Altunak egindako kartela, bozkatuena

Dagoeneko aukeratu dute hernaniarrek, zein izango den 2019ko Inauteriak iragartzeko kartela. Aitor Altuna Etxabek eta Uxue Bereziartua Lonbidek diseinatutako proposamenak jaso ditu boto gehien, aurreko asteotan egin den bozketan, eta beraiek eskuratuko dute 600 euroko saria.

Lau proposamen zeuden aukeran, eta 888 hernaniarrek eman dute bere botoa. Horietatik, 393 boto jaso ditu Altuna eta Bereziartuaren proposamenak, baina estua izan da bozketa. Izan ere, alde txikiarekin irabazi dute: bigarren bozkatuenak, emakume bat hiru kapelarekin irudikatzen zuenak, 374 boto lortu ditu, soilik 19 gutxiago. Gainerako bi proposamenek, 104 eta 17 boto jaso dituzte.

Jakinarazi dutenez, botoen %80a internet bidez eman dute hernaniarrek, eta beste %20a Biteri kultur etxean.


Gaztetxoenek agurtu dute antzerki ikasturtea

Haur eta gazteen antzerki tailerrak bi obra taularatu zituen pasa den ostiralean, Sanagustin kulturgunean. 17 lagun izan ziren oholtzan, Alaitz Olaizolaren gidaritzapean. Aurretik idatzitako Habemus Zirkus lanaren moldaketa egin zuten gaztetxoek, eta txikienek, beraiek sortutako lan bat. Ikusle ugari izan zen Sanagustinen. Hemen argazki batzuk.


Kaletik agertokira

Breakdancea, parkourra, bizikleta jauziak, kontzertuak eta beste izango dira gaur ikusgai Bilbo Arenan, Break On Stage nazioarteko jaialdian


Athletic taldea utzi egingo duela iragarri du Jupp Heynckesek

Denboraldia amaituta Athletic utzi eta Alemaniako Schalke 04 taldea entrenatuko duela iragarri zuen atzo goizean Jupp Heynckes talde zuri-gorriko entrenatzaileak, Lezaman emandako prentsaurrekoan. «Gaur [atzo] goizean, Schalke 04 taldeak eginiko eskaintza onartu dut.


Paxaka liga

Herriko hiru talde ariko dira aurtengo paxaka ligan, bat lehen mailan, eta bertze biak bigarrenean.

Maila gorenean, Jean Jacques Elizerri Andoni Allirekin arituko da, betiko laguna Mattin Arrietak txapelketetan aritzeari utzi baitio. Azken hamarkadetan Arrietak eta Elizerrik txapel anitz irabazi dituzte, bai Ipar Euskal Herrikoak, baita Frantziakoak ere. Azken urte hauetan Senpereko bikote on batekin final bakan batzuk galdu badituzte ere, paxakako historiako azken 20 urteak marakatu dituzte.

Bigarren mailan arituko direnak zaharrek irekitako bidea segitu nahiko dute, baina horretarako gogor lan egin beharko dute. Bi bikoteek lehen urtea izanen dute txapelketan. Xan Urbistondo eta Matiu Berruetek talde bat osatuko dute, eta Patrik Etxegarai eta Ximun Gartziak bertzea. Liga heldu den igandean hasiko da eta herriko hiru taldeak etxean arituko dira 9:00etatik aitzinera Pleka trinketean. Liga finitzean, kanporaketa zuzeneko txapelketa jokatuko da sailkatu direnen artean. Finala, berriz, otsailaren hondarrean iraganen da.


Binakako Txapelketako finala Bilboko Miribillako frontoian jokatuko da

Finalerdietako bat ere Bizkaia frontoian jokatuko da, martxoren 19an.

Pilota enpresak ofizial egin dute jada: Binakako Txapelketako finala Bilbon jokatuko da aurten, Miribillako Bizkaia frontoi berrian. Finala apirilaren 17an jokatuko da, baina aurretik ere finalerdietako bat Bilbon jokatuko dela iragarri dute, martxoaren 19an.Finaleko sarreren salneurria finalerdia jokatu ondoren iragarriko dute. Finalerdiko sarrerak, berriz, 10 eta 40 euro bitartekoak izango dira.


Elkarrizketa eta adostasun prozesua burutu, eta alardea udalak antola dezala nahi du EH Bilduk

Gaurko agerraldian, EH Bilduko kideak

Hondarribiko EH Bilduk uste du alardearen “gatazka” gainditzeko udalak antolatu behar duela, lehen moduan, alardea. Hori ondorioa. Baina horren aurretik zer egin badagoela uste du koalizioak, betiere elkarrizketaren eta adostasunaren bidetik: “Alardearen gatazka gaindituko bada, elkarrizketa prozesua abiatzea beharrezkoa dela iruditzen zaigu, udaletatik hasita, legebiltzarreraino”. Eta bide hori, erakundeez gain, alderdi eta gizarte eragile guztiek egin behar dutela uste du Lore Erriondo EH Bilduren zinegotziak, “bakoitza beretik, inor ukatu gabe, eta errespetua lagun”. Koalizioak Hondarribiko Alardearen gaineko agerraldia egin du gaur Donostian, bertan alderdiaren udal hautetsi nahiz kideak zeudela.

Udalaren erantzukizunaz gogoeta egin du gaur Lore Erriondok, uste baitu herritarrengandik hurbilen dagoen erakundea izanda, jaiak antolatzeko ardura duelako, eta “adosteko tokia” delako, bertatik atera behar dela alardearen gaia konpontzeko iniziatiba, “aferan ez ikusiarena egiteari utzi eta luzatu gabe, beharrezkoa dugu lantalde bat sortzea udalaren ordezkaritzaren ardurapean. Hondarribiarrok, behingoz, iritzi diskriminatzailerik gabe bizitzeko eskubidea dugulako”. Elkarrizketa prozesu bat planteatu du EH Bilduk epe ertainera, “seguru gaude alardeen gatazka gaindi daitekeela. Urrats batzuk emanak ditugu dagoeneko”.

Epe laburrera, aurtengo alardeari begira ere jarri dira Hondarribiko EH Bildukoak, eta begirunea eskatu du alarde parekidearentzat, “ez irainik, ez bortxarik ezta baztertzeko ekimenik ere”. Espazio publikoak berdintasunean erabiltzeko eskubidea ere defendatu du koalizioak.

Euskal Herriko antzinako ondarearen defentsa bere egiten duela esan du Lore Erriondok, eta kontziente dira herriko jaietan tradizioak eta berritasunek talka egiten dutela, baina bizikidetzan oinarritutako jai ereduen alde egiten du, Euskal Herriko “historia, hizkuntza, kultura eta antzinako ondarea” defendatuz. Alta, jai parte hartzaileak nahi ditu koalizioak “ezin onar dezakegu emakumeak baztertzen dituen ekitaldirik, ospakizunik, jairik. EH Bilduk ezin onar dezake emakumezkoa baztertzen duen alarderik”. Eta berdintasuna babestea eta defendatzea erakundeen ardura dela esan du Erriondok.


R. Madril-Athletic: Zuri-gorriak erasora irtengo dira

Porrotek urakanak sortzen dituzte beti Real Madrilen. Zuriek Athletic izango dute aurrez aurre. Zuri-gorriek denboraldiko unerik goxoenean bisitatuko dute Santiago Bernabeu.

Ustezko hamaikakoak:

Real Madril: Casillas; Arbeloa, Sergio Ramos, Albiol, Marcelo; Lass, Xabi Alonso, Callejon edo Kaka; Ozil, Cristiano Ronaldo eta Benzema.

Athletic: Iraizoz; Iraola, Javi Martinez, Amorebieta, Iñigo Perez; Iturraspe; Susaeta, Herrera, De Marcos, Muniain; eta Llorente.

Epailea: Mateu Lahoz (Valentziako Batzordea).

Marcelo Bielsaren garaiko unerik goxoenean aurkeztuko da Athletic Santiago Bernabeun. Errege Kopako klasikoaren ondorioak neurtuko dituzte zuri-gorriek. Ligan baikortasuna berreskuratzeko eta Bartzelonaren aurkako porrota ahazteko Athletic mendean hartu behar dute zuriek.

Porrotek urakanak sortzen dituzte beti Real Madrilen. Errege Kopako txapelketan izatea berdin dio, izan ere, Jose Mourinhok denboraldiko helburuetako bat zela esan zuen. Bartzelonaren kontra berriro erortzeak bi pertsona seinalatu zituen batez ere: Portugaleko entrenatzailea eta Pepe.

Zuriek Athletic izango dute aurrez aurre. Zuri-gorriek denboraldiko unerik goxoenean bisitatuko dute Santiago Bernabeu. Futbol proposamen berria saltzeko tokirik onenetako bat aprobetxatu behar du Athleticek, eta bide batez Europarako txartela ematen duen sailkapena defendatu.

Athletic bosgarren dago Ligan eta Mallorca 2-0 mendean hartu eta gero Kopako finalerdiak gertuago ditu. Gainera, zuri-gorriek sei partida daramatzate golik jaso gabe. Ondorioz, bolada ezin hobea da zurien etxean kolpe bat emateko aukerak izateko.


Ordiziarrock 2017: kontzertuen egunez eguneko banaketa eta ordutegiak

Urriaren 19tik 21era egingo dute jaialdiaren hamalaugarren edizioa Ordizian, eta kontzertu guztiak doakoak izango dira. Besteak beste, Hamlet, Cobra, Seiurte eta Rodeo arituko dira bertan.

Bi aste bakarrik falta dira Ordiziarrock jaialdi ezagunari hasiera emateko, eta antolatzaileek kontzertuen ordutegiak iragarri dituzte jada. Horrekin eta aurtengo ediziorako gehitu dituzten zenbait hitzordurekin, itxitzat eman dute egitaraua.

Hamalau urte daramatza Ordiziarrock jaialdiak Goierriko eszena musikala astintzen. Eskarmentu handiko jaialdia da, beraz, eta horixe erakusten du antolatzaileek azken orduotan sare sozialen bidez zabaldutako kartelak ere. Indartsu dator Ordiziarrocken hamalaugarren edizioa, Hamlet metal talde madrildarra buru. Aipatutakoa, ostera, ez da Ordizia astinduko duen talde bakarra izango, euskal musikak ere leku garrantzitsua beteko baitu bertan. Besteak beste, Cobra, Seiurte, Rodeo eta Sofa taldeak igoko dira agertokira urriaren 19tik 21era egingo duten jaialdian. Gainera, The Music Collectors, Dani Pozo 4-Et, Holy Nuns, Correcaminos Rock & Roll Band, Olarius & Brother Rock DJak, Thursday's Pussy Dogs, Batzuri eta JMA ere arituko dira bertan.

"Herritik, herriarentzat", hori da Ordiziarrockek hasieratik izan duen filosofia. Hala, festibalaren helburua herriko taldeentzako lokalak lortzea izan zen hasiera batean. Hori lortutakoan, berriz, asmo berria erakutsi dute; urte osoan zehar herria kontzertuekin girotzea, alegia. Horregatik, jaialdian batutako dirua Ordizian musika sustatuko duten ekintzetarako erabiliko dute.

Ohikoa den bezala, irisgarritasun neurriak hartuko dituzte oraingoan ere, entzumen arazoak dituztenek musikaz gozatzeko aukera izan dezaten.

Egitarau osoa:


Dendarientzako Photoshop ikastaroa antolatu du Bertanek

Azaroaren 7tik 25era egingo dute eta 30 ikastordu emango dituzte

Plaza kopurua mugatua da eta azaroaren 5a baino lehen eman behar da izena

Bertan Azpeitiko Merkatari Elkarteak dendarientzako Photoshop ikastaroa antolatu du. Informatika ikastaro hori azaroaren 7tik 25era egingo dute eta 30 ikastordu emango dituzte. Ukabi informatika zentroan (Salbe, 40 behea) emango dute ikastaroa eta eskolak 14:15etik 16:15era izango dira.

Plaza kopurua mugatua da eta azaroaren 5a baino lehen eman behar da izena. Horretarako, dendariek 943 025673 telefonora deitu dezakete, edo bestela bertan@euskalerria.org e-posta helbidera idatzi.


Doneztebek berdinketa erdietsi du.Jaime Seinekin egon gara

Doneztebeko Futbol Taldeak berdinketa erdietsi du asteburu hontan.Jaime Sein, lehendakariarekin egon gara


'Hacker' etika eta estetika

Etika eta estetika arteko eztabaida sakona izan ohi da; teknologiaren alorrean ez da, halere, ohiko eztabaida izaten. Berritzaileak edota iraultzaileak diren jarrera, proiektu edo izaeren ondoan, askotan horren senide biki maltzurra agertu ohi da. Estetikaz jantzi, eta diskurtsoaren parte bat lapurtuz bere interesak bakarrik defendatzeko.

Sare sozialen analistak eta aholkulariak maiz ikusten dira aditu tituluarekin. Haien kontuetara joan, eta erdi hutsik daudela ikusteak ez omen digu informazio nahiko ematen gezur argiari buruz. Hala ere, hori ez da loa kentzeko modukoa, egia esateko; marketinaren munduan bizi gara, eta esango nuke, gainera, inor ez gaudela bekatu horretaz salbu.

Gehiago arduratzen nau mereziko luketen batzuek inoiz jarriko ez duten hitza izateak. Aditu titulua jarri ez, baina errekonozimendu publiko bat egingo balitzaie behintzat...

Ekologia, kultura, mugimendu alternatiboak estetikaren eta etikaren arteko eztabaida horietan galtzaile izan dira maiz. Zapi palestinarrak arropa kateetan erostea, berdeak diren produktu prefabrikatuak, hippyak (edo hipster-ak) omen diren neokontserbadore kulturalak... Kontuz, zapi palestinar bat arropa kate batean erosteak ez du haren izaera aldarrikatzailea galtzen horregatik (hobe produkzio industrialean beharko bagenitu), baizik eta janzten duen horrek zentzu horrekin janzten ez duelako baizik.

Aipatutako adibideek estetika erabiltzen dute jarrera bat etikaz edo ideologiaz husteko. Teknologiaren alorrean, orain gauza antzekoak gertatzen ari dira P2P eta ondasun komunen inguruan. Jende askok estetikoki erabiltzen ditu beren interesetarako bakarrik. Bi hitz horiek beren baitan duten logika eraldatzailea da, baina prototipo eternoetan, inongo inpakturik ez duten ekinbideetan, gezurrezko proiektuetan... desagerrarazten dituzte, inoren kritika jaso gabe. Hurrengo moda hacker kulturaren estetika lapurtzea izan daiteke. Hala ere, ez zait akorik interesatzen horrek, hacker kulturak ekarritako hacker etika da salbatu eta zabalduko nukeena, batez ere irakaskuntzan. Hori lortzeko planteamendu estetiko bat egitea ere praktika polita irudituko litzaidake. Zergatik ez, etika oinarritzat hartuta, planteamendu estetiko bat proposatu jende berria erakartzeko? Beharbada, kolore beltz tradizionala ez da egokiena, baina, tira, moda kontuetan ez naiz oso fina. Proposamen irekia, beraz.


San Joan suen bidez, udarari ongietorria emateko garaia

Igande arratsaldean hasi zen urtaro berria eta ohiturari jarraituz suak piztuko dituzte bihar gauean herriz herri

Magiaz betetako gaua izango da biharkoa. San Joan bezpera da, urteko gaurik motzena.

Tradizioak dio San Joan bezperan San Joan suak piztu eta gainetik salto eginda izpiritu txarrak uxatzen direla. Munduko hainbat tokitan egiten den erritua da eta noski, eskualdeak ez du huts egiten. Tolosaldean ere herri gehienetan piztuko dute sua plazetan edota baserri esanguratsuren batean. Eta esan beharrik ez dago, baserri edota etxe askotan ere familia edo lagunartean elkartu eta suak piztuko dituztela udarari ongietorria emateko.

Herri askotan sua piztu eta gainetik salto egiteaz gain, dantzariek eta abesbatzek emanaldiak eskainiko dituzte. Eta gehienetan, sua piztu aurretik, herri afariak egingo dituzte janaria norberak eramanda edaria udalaren edo herriko eragileren baten eskutik.

Ibarran, gainera, udalak plazan egin duen estalpea inauguratuko du 19:30ean, eta herriko abesbatzak abestuko du bertan. Ondoren egongo diren ekitaldi guztiak bertan egingo ditu Hauspoa kultur elkarteak.

San Joan bezperako egitarauak

San Joan suak

Abaltzisketa

• 21:30ean San Joan sua.

• Ondoren, San Joan dantza eta Soka Dantza, gazteen eskutik.

Aduna

• 20:00etan suaren inguruan afalduko dute herritar batzuk. Afaria Uztartzatik hartu daiteke edo etxetik eraman.

• 21:00etan Txulobi elkartean afalduko dute beste herritar batzuk.

• 22:00etan piztuko dute sua. Herriari oinez buelta emango diote. Txikienek, 6 urtetik beherakoek, zarata eginez joango dira; gazteak, 7 eta 12 urte artekoak, lizar adarrak eramango dituzte; eta helduek kandelak eta zuziak eramango dituzte.

Alegia

• 21:00etan piztuko dute sua, plazan. Ekitaldian parte hartuko dute Txintxarri abesbatzak, herriko txistulariek eta Sutarri dantza taldeak.

Alkiza

• 20:00etan guraso elkarteak antolatutako afari merienda.

• 22:00etan piztuko dute sua kanposantu ondoko aparkalekuan. Ondoren, dantzak, saltoak eta musika izango dira.

Altzo

• 21:15ean sua piztu eta bedeinkatuko dute eta Artea dantza taldearen emanaldia izango da. Edaria udalak jarriko du eta jatekoa bakoitzak eraman beharko du.

Amasa

• 21:00etan herri afaria egingo dute, plazan. Bakoitzak berea eraman behar du etxetik.

• 22:00etan piztuko dute sua eta ohiturazko dantzak egingo dituzte.

Anoeta

• 22:15etan txalapartariek San Joan bezperako suaren jaia iragarriko dute. Ondoren, suaren inguruan san joan zortziko kantuak abestuko dituzte eta erromeria egongo da ahoko soinuarekin.

Asteasu

• 21:00etan piztuko dute sua eta tradiziozko dantza egingo dute plazan.

Baliarrain

• 20:00etan egingo dute afaria. Janaria norberak eraman behar du eta Jai Batzordeak edaria jarriko du. Eguraldi ona egiten badu San Joan atsedenlekuan bilduko dira eta bestela herrigunean. Ondoren piztuko dute sua.

Berrobi

• 22:00ak aldera piztuko dute sua Urruti baserrian.

Belauntza

• 21:00etan hasiko dira sua pizten.

Berastegi

• 15:30ean hasita eta arratsaldean zehar eskolako umeen hainbat ekitaldi eta erakusketa: pilota, dantza, trikitilariak, judoa...

• 21:00etan afaria frontoian. Janaria norberak eraman beharko du eta edariak zein kafeak Guraso Elkarteak jarriko ditu.

• Ondoren, herriko dantzariek San Joan dantza egingo dute suaren inguruan. Gero aurtengo txorimaloak erreko dituzte.

Bidania-Goiatz

• 20:30ean bilduko dira parkean afari-meriendarako. Edariak udalak eta Ernio guraso elkarteak jarriko ditu. Ondoren piztuko dute sua.

Gaztelu

• 21:00etan afaria Erroizpe Azpi elkartean. Afaria norberak eraman beharko du.

• 22:30ean sua piztuko dute futbol zelaian.

• Ondoren, Txispiri guraso elkarteak eta Erroizpe Azpi elkarteak antolatuta haur eta helduek dantza egingo dute suaren inguruan.

• Gero herriko musikariek alaituko dute giroa.

Hernialde

• 21:00etan afaria frontoian.

• 22:00etan piztuko dute sua plazan eta suaren inguruan dantzatuko dute.

Ibarra

• 19:30ean plazako aterpe berriaren inaugurazioa udalaren eskutik eta ondoren, Ibarrako abesbatzaren emanaldia.

• 20:00etan herri afaria; afaria eta edalontzia norberak eraman beharko du, eta Hauspoak mahaiak eta sagardoa jarriko ditu.

• 21:30ean suaren inguruan dantza herriko dantzarien eskutik.

• 23:00etan erromeria musika eskolako trikitilariekin.

• 23:45ean mahaien eta aulkien bilketa herritarren artean.

Ikaztegieta

• 21:00etan afaria. Udalak mahaiak eta edaria jarriko ditu (ardoa, sagardoa eta ura) eta janaria norberak eraman beharko du.

• 22:30ean piztuko dute sua. Kultura Batzordeak herritarrak gonbidatu ditu suaren inguruan dantzatzera.

Irura

• 22:00etan sua piztuko dute San Migel plazan. Dantzari txikiak izango dira suaren bueltan eta ardo goxoa eta pastak banatuko dituzte.

Larraul

•20:00etan herriko trikitilari gazteen emanaldia plazan.

• Ondoren, afaria.

• Segidan, San Joan sua piztuko dute.

Lizartza

• 20:00etan urtero bezala bertan afaldu ahal izateko mahaiak erabiltzeko aukera izango da.

• Ondoren, sua piztuko dute.

Orendain

• 20:00etan zahagi ardoa udalaren eskutik eta herritarrek jatekoa eraman beharko dute, plazan. Ondoren piztuko dute sua.

Orexa

• Urrutxugain, auzokideek antolatuta, afaria eta sua.

Tolosa

• 22:00etan San Joan sua piztuko dute Andre Maria plazan udalbatza bertan dela. Ondoren, Udaberri dantza taldea eta Tolosako musika banda ariko dira. San Joan zortzikoa jo ondoren, musika banda kalez kale ibiliko da. Ondoren Hodeiertz abesbatzak abestuko du.

Villabona

• 22:15ean piztuko dute sua Errebote plazan. Agurra eta San Joan dantzak egingo dituzte Oinkarik, Oinargik, Eresargik eta txistulariek. Eta Fandango eta Arin-Arin kalejira Oinkarik, Oinargik eta trikitilariek egingo dute.

Zizurkil

• 20:00etan herritarrak plazan bilduko dira, eta Elbarrenako suak bisitatuko dituzte kalejiran.

• 22:30ak aldera, sua piztuko dute futbol zelai ondoko aparkalekuan, San Joan dantza dantzatu eta zizka-mizka batekin amaituko da festa.

• Zizurkil Goian, 22:30ean, sua piztuko dute Lardamuinon eta txokolate jatea egingo dute, San Millan eskolako Guraso Elkarteak antolatuta.

San Joan festak

Abaltzisketa

• 17:00. Frontenis Txapelketako finalak.

• 21:30. San Joan sua.

• Ondoren, San Joan dantza eta Soka Dantza, gazteen eskutik.

• Jarraian, asto karrera.

• Ondoren, Eganen emanaldia.

Anoeta

• 10:00. Herri krosa haurrentzat.

• 20:30. Herri afaria, plazan.

• 22:15. Txalapartariek San Joan bezperako suaren jaia iragarriko dute. Ondoren, suaren inguruan san joan zortziko kantuak abestuko dituzte eta erromeria egongo da ahoko soinuarekin.

Belauntza

• 21:00. Festei hasiera emateko sua piztea eta kanpai jotzea etxafuegoekin.

• 21:45. Herri afaria soinuarekin eta txiste kontalariarekin.

Tolosa

• 17:00. Txistularien kalejira, antzinako erronda-bidetik barrena.

• 18:30. Jaien hasiera iragartzeko suziriaren jaurtiketa udaletxeko balkoitik eta kanpai-iraulketa.

• 18:30. Erraldoi eta buruhandien konpartsaren irteera, Tolosako dultzaineroek lagunduta, Plaza Zaharretik.

• 18:30. Iraunkorrak txaranga ibiliko da kalez kale herria doinuz alaitzen.

• 19:30. Bertso jaialdia Zerkausian: Sebastian Lizaso, Maialen Lujanbio, Jon Maia, Mikel Artola eta Haritz Mujika. Gai-jartzailea Iker Iriarte izango da.

• 20:00. Arrameleko San Joan kaperan bezperak eta konpletak.

• 22:00. San Joan sua piztuko dute Andre Maria plazan udalbatza bertan dela. Ondoren, Udaberri dantza taldea eta Tolosako musika banda ariko dira. San Joan zortzikoa jo ondoren, musika banda kalez kale ibiliko da. Ondoren Hodeiertz abesbatzak abestuko du.

• 23:00. Kontzertuak plaza Berrian: Sliver eta Unsain taldea.


Martin Alvarez izan da onena kukaña gainean

[nggallery id=28]

Zazpi lagunek parte hartu dute gaur, Euskal Guneak Madalen Jaien barruan antolatu duen Kukaña txapelketan. Horietan onena Martin Alvarez izan da, eta 17,79ko denborarekin. Bigarren tokian geratu da Jon Santos ia segundo bateko aldearekin. Ez du emakumerik parte hartu lehenengo aldi honetan.

Ikurrina hartu eta irteera lekura azkarrena eramaten zuena zen garailea, eta Alvarezek egin du denbora onena. Ez diete lana erraza jarri partaideei, enborra xaboiez busti baitute.

Bukaeran, partaide eta antolatzaile guztiak busti dira, Oiartzun ibaira salto egin baitute. Hori bai, kanpora irtendakoan, dutxa jaso dute.

Irabazleek Xenpelar AEK euskaltegian ikastaro bat eta OARSO BIDASOKO HITZA-ren urtebeterako harpidetza irabazi dute.

Herritar ugari joan da Oiartzun ibaira I. Kukaña Txapelketa ikustera.


50 bat polizia elkartu da Baionako komisaldegi aitzinean

Frente Nazionaleko 30 lagun bildu dira poliziaren elkarretaratzearen parean, “modu apolitiko” batean heien sostengua adierazi nahian. Gaur gaueko 21:00tan, berriz ere deitu dute mobilizazioari segurtasun indarrek.

Giro berezia egon da goiz hondar honetan Baionako polizia-etxe aitzinean: bidearen alde batean, poliziak deitutako mobilizazioaren jarraipena egin da; bidearen bestaldean berriz, Frente Nazionalak deiturik “gizarte zibileko” 30 pertsona agertu dira.

Patrice Peyruquéou, polizien ordezkaria: “Poliziaren haserrea erakustera atera gara, duela urteak gertatzen dena salatzeko: etengabe murrizketak jasan ditugu. Aldarrikapena nazionala zein lokala da, departamenduan 50 segurtasun indar gehiago eskatzen ditugu, baita material gehiago eta berriagoa ere; eta horrez gain, zorroztasun gehiago galdegiten diogu justiziari benetako kondenak aplikatu ditzan”. Azken asteetan Frantzia osoan antolatzen diren mobilizazioekin bat egin du Baionakoak, aldarrikapen ber-berak eginez: “Frantziako gobernuari ekintzak galdegiten dizkiogu, eta ez promesak”. Gaur arratsaldean, Hollande Frantziako lehendakariarekin poliziaren delegazio bat bilduko da.

Frente Nazionalak ere bere ordezkaritza bidali du elkarretaratzera. Edo elkarretaratze aitzinera. Izan ere, talde bakoitza bere espaloian geratu da, nahasi gabe. Eskuin muturreko alderdiaren izenean 30 bat pertsona hurbildu dira. Jean Michel Iratchet eskualdeko kontseilaria eta departamenduko idazkariak bere babesa adierazi du polizieri: “uste dugu arazoa ez dela soilik Paris edo Marseillari mugatzen, arazoa orokorra da. Sekuritatea bermatzeko poiliziak zilegizko defentsaren egoeran arma baliatzeko eskumen zabalagoa izan behar du. Segurtasun indarren sufrimendua konpartitzeko hemen bildu gara”.

Bestalde, eskuin muturreko hautetsiak Colette Capdevielle diputatu sozialistaren hitzei erantzun du, azken horrek gaurko Sud ouest-ean “berreskuratze politikotzat” jo baitu Frente Nazionalaren jokamoldea: “Colette Capdeviellek pena egiten du, harek du boterean den gobernua sostengatzen, eta gobernu horrek ditu poliziak karrikara aterarazi. Pleinitzen dut”.

Gaur gaueko 21:00tan, beste elkarretaratze batera deitu dute segurtasun indarrek, hor ere, sindikatuen presentzia ofizialik gabe.


Bigarren zati kaskarrak Baskonia asko zigortu du

Dusko Ivanovicen taldea atsedenaldian 48-30 markagailuan goitik izan da, baina bigarren zatian Caja Laborali erasoan argia itzali zaio eta Anadolu Efes 64-76 nagusitu da Buesa Arenan.

Baskoniak 64-76 galdu du Gasteizen Anadolu Efes taldearen aurkako Euroligako neurketa. Arabako taldeak lehenengo zati bikaina jokatu du, eta atsedenaldian 18 puntu goitik izan dira markagailuan. Hala ere, Turkiako taldea lanean hasi da hirugarren laurdenean, eta markagailua iraultzea lortu du erasoan erakustaldia emanda.

Lehenengo laurdenean markagailuarekin izandako arazoek jokoa erabat baldintzatu dute, jokalariek ezin izan baitute errimtoa hartu, baina Ivanovicen mutilak nagusitu egin dira. Farmarrek puntu garrantzitsuak eskuratu ditu Turkiako taldearentzat, baina Gasteizko taldea 19-15 markagailuan goitik jarri da.

Bigarren laurdenean Caja Laboralek erasoan erakustaldia eman du. Anadolu Efesek ezin izan du Baskoniaren erasoa gelditu, eta atsedenaldian Arabako taldea 48-30 aurretik izan da.

Turkiako taldeak hirugarren laurdenean partida gogortu egin du, eta markagailuko aldea murriztea lortu du (53-42). Caja Laboral erasoan kamuts aritu da, eta Efesek puntu errazak eskuratu ditu. Lucasek markagailuan 55-52koa jarri du, eta Turkiako taldea neurketan sartu da.

Azkenengo laurdenean Anadolu Efesek markagailua irauli egin du (55-59), eta Baskoniari erasoan argia itzali egin zaio. Ivanovicen taldea ezinean aritu dam eta zuriek hamar puntuko aldea lortu dute (59-69). Caja Laboral ez da markagailua iraultzeko gai izan, eta 64-76 galdu du Buesa Arenan.

- Fitxa teknikoa:

64 - Caja Laboral (19+29+7+9): Heurtel (2), Oleson (10), San Emeterio (2), N. Bjelica (8), Lampe(5)-hasierako bostekoa-, Cabezas (12), Nocioni (11), M. Bjelica (2), Causeur (7), Pleiss (5).

76 - Anadolu Efes (15+15+22+24): Farmar (18), Guler (2), Lucas (6), Savanovic (7), Erden (9)-hasierako bostekoa-, Tunceri (2), Batista (9), Shipp (6), Gonlum (10), Vujacic (7)


Larunbateko oihuak 'anekdotikoak' izan zirela adierazi du Sortuk

Pernando Barrenaren esanetan, EAJ deseroso sentitu bada, "ezker abertzalearen gogoz kontra izan da, eta, beraz, gu ere deseroso sentitzen gara".

Pernando Barrena Sortuko bozeramaileak adierazi duenez, larunbateko manifestazio isilean presoen eta amnistiaren alde entzun ziren oihuak "anekdotikoak" baino ez ziren izan. Gainera, "haserre" agertu da, martxa deitzeagatik hainbat sektoretatik EAJri egin dizkioten kritiken aurrean.

Ezker abertzaleko buruzagiaren esanetan, "egia da espaloietatik hainbat aldarri oihukatu zituztela, baina anekdotikoa da 100.000 pertsona baino gehiago izan dituen manifestazio batean". Horregatik, "hori (oihuena) ez da titularra, gehiengo soziala kalera atera zela baizik".

Barrenaren ustez, "argi dago hedabide espainiarren artean (oihuekin) asko tematu direla, EAJri egurra emateko, eta ezker abertzalea haserre dago horren aurrean; izan ere, bazkideari eraso egiten badiote, guri ere erasotzen digute".

"Boulevard" Radio Euskadiko saioan egindako elkarrizketa batean, Barrenak hizpide hartu du EAJrekin oihuen harira piztutako polemika; izan ere, manifestazioa isila izatea adostu zuten, eta buruzagi jeltzaleak deseroso agertu ziren amnistiaren aldeko oihuen aurrean.

Hori horrela, ezker abertzaleak hartutako konpromisoak "bete" egin zituela esan du, baina norbait "deseroso" sentitu bazen, Sortu ere "deseroso" sentitzen dela nabarmendu du, hori ez zelako ezker abertzalearen "asmoa".

Nolanahi ere, oihuon aldarriak "euskal presoak Euskal Herrira" izan zirela gogorarazi du Barrenak, "eta ez dut uste hori inorentzat erasokorra izan daitekeenik".

"Judo politikoa"

Barrenaren hitzetan, larunbateko martxa "judo politiko" ariketa bat izan zen, eta, horrekin, euskal gizarteak Espainiako Gobernuari eta PPri "bake-prozesua urratzea" galaraziko diela ohartarazi die.

"Aro politiko berriak aurrera egiten jarraituko du, Barne ministroaren, PPren eta indarkeriarik gabe ahulagoak direla jakinda bakea ez errotzea nahi dutenen gogoz kontra ere", azpimarratu du.

Ezker abertzaleko bozeramaileak berretsi egin du Bilboko martxak "aro berria" zabaltzea espero duela, eta bake-prozesuaren alde "dena" emateko deia egin die herritarrei.

Arantza Zulueta, "bakearen aldeko aktiboa"

Bestalde, Arantza Zulueta abokatua "bakearen aldeko aktiboa" dela aldarrikatu du. "Erakutsi egin zuen Durangoko agerraldian, ezker abertzaleko militante gisa, eta euskal preso politikoen defentsaren esparruan egindako lanarekin; erreferentea izan da beti gurea den sektore horretan", gaineratu du.

Hainbat hedabidek Zulueta presoek legaltasuna onartzeko oztopo izan dela esan badute ere, informazio horiek "polizia operazioaren parte" direla esan du Barrenak.


Kantuz eta musikaz girotu dute Ostegun Gizena

Atzo, Ostegun Gizena, ohiturari jarraituz, kalez kale abesten aritu ziren Kantu Jirako kideak. 19:00etan elkartu ziren Perez Arregi plazan, eta Alde Zaharrean barrena aritu ziren ondoren kantuan. Udal Musika Banda ere kalera atera zen; karnabaletako abestiak jo zituzten. Honako hau atzo iluntzean hartutako irudiekin egindako bideoa da.


Negoziatzeko asmorik ez dago Administrazio eta Zerbitzuetako langileen ustez

Negoziazio kolektiboaren alde egiteko, Leioako campuseko Errektoretza aurrean elkartu dira EHUko Administrazio eta Zerbitzuetako 200 langile inguru, gaur Unibertsitateko Gobernu Batzordea bildu behar zela aprobetxatuz. EILAS, CCOO, ELA eta LAB sindikatuek jakitera eman dutenez, Ibaetako campusean (Donostia) ere 60 lagun eta Gazteizen beste 40 bildu dira.

EHUko Administrazio eta Zerbitzuetako langileak "gutxiesten" ari dituztela salatu dute sindikatuetako ordezkarieki. Adierazi dutenez, "gutxiengoaren azpitik mantendu nahi izan dute etengabe langileen kopurua. Aldi baterako kontratuen kasuan, berriz, ia ehuneko hirurogehian ematen da prekarietatea, eta zerbitzu batzordeari dagokionez, postuen ehuneko bosta baino ez dago beteta". "Negoziazioak aurrera eta atzera, inoiz ez dute bete nahi izan hitzartutako", kritikatu dute.

Gainera, azken aldian, "akordioak ez betetzeko politika" areagotu omen dute EHUko arduradunek, sindikatuetako kideek nabarmendu dutenez. Euren hitzetan, "behin eta berriro aipatzen den plantilla teorikoa behingoz jarri beharrean, lanpostuak moldatzen edota berriak sortzen eta zerbitzuak berrantolatzen dihardute. Honek lanpostua galtzeko arriskua ekartzen die askori".

"Negoziazioak apurtuta"

Horrekin batera, azken hilabeteetan "negoziatzeko asmorik ez dutela" agerian geratu da EILAS, ELA, LAB eta CCOO sindikatuen esanetan: "Mobilizazio eta negoziaketetan ari ginela, sindikatu bakarrarekin (UGT) sinatu dute 2004ko lan-egutegia. Eta gero, akordioak langilegoaren gehiengoarekin lortu nahi dituztela esango dute". "Euren kabuz negoziazioak apurtzeko erabakia" hartzea leporatu diete EHUko arduradunei.

Hala ere, oraindik egoera onera eraman daitekeela nabarmendu dute sindikatuek, berriro ere aurreko erabakiak (lan-egutegia eta lan-poltsaren kudeaketa) mahaigainean jarriz, eta azken hiru urteetan hitzartutakoa betetzeko egutegi agiten bada.


Idolazek koordinatzailea behar du

Idolaz Aisialdi Taldeak gazte txokorako eta udalekuetarako koordinatzailea behar du. "Gogotsu bazaude, eta zeure burua lan horretan ikusten baduzu, ez izan zalantzarik eta bete ezazu ondorengo galdetegia. Esperientzia izan edo ez animatu zaitez! ", adierazi dute.

Izena emateko azken eguna, irailak 19, eguena. Hemen lan eskaintza egiteko eskari orria.


Yo Ciervo: "Gure abestiek geroz eta heldutasun handiagoa dute

Donostiarrak dira eta rock alternatiboa egiten dute. Imanol eta Julen Rivas anaiek eta Koldo Bellosok osatutako hirukotea da Yo Ciervo eta La guerra de la independencia trilogiako bigarren diskoa besapean hartuta ari dira kontzertuak eskaintzen. Hain zuzen ere, disko horretako lehen singlea den Mundu honetan kantua lehen postuan izan da Gaztea irrati saioko zerrendan.

Txiki-txikitatik elkarren inguruan eta musikaren bueltan; nolako ibilbidea egin du Yo Ciervok?

Polita, eta zaila era berean. Julen eta biok (Imanol) duela 15 urte hasi ginen lokalean abestien bertsioak egiten eta baita gure lehenengo abestiak konposatzen ere; urte horiek benetan politak dira. Lehenengo abestia konposatzen duzunean daukazun sentsazioa oso berezia eta polita da. Gero urteak aurrera joan ahala, errealitateak zeure tokian jartzen zaitu, eta, norbere burua heltzen ere asko laguntzen du. Gauza asko ikasten dira bidean ezagutzen duzun jendearekin, bai onerako, bai txarrerako.

2016an kaleratu zenuten zuen lehen lana. Ordutik hona izan du aldaketarik taldeak?

Sumar y restar laneko abestiak urtebete aurretik genituen konposatuak, baina, hainbat arazo direla medio, atzeratzen joan zitzaigun hurrengo urtera arte. Baxu-jole gabe geratu ginen, eta, erabaki genuen disko osoa Julenek eta biok grabatzea eta ekoiztea. Urte horren bukaeran, Koldo Belloso ezagutu genuen eta taldera sartu zen gurekin; ordutik bilakatu gara talde, hala esan genezake. Eraginkorragoak gara, ondo ulertzen gara elkar, eta abestiek, geroz eta heldutasun handiagoa dute, aspektu guztietan; izan ere, guztiok goaz norabide berean, gaitasunei zein gogoari dagokienez.

Rock, pop, indie, grunge eta metalaren eraginak dituen taldea zarete. Estilo propioa duzuela esango zenukete?

Oraindik bilaketa horretan ari gara, hortaz, ez genuke hori esango. Gaur egun, publikoak ezberdintzen zaituenean, zure propiotzat hartzen duenean, orduan lortzen duzu arrakasta gure ustez, nahiz eta alderdi ekonomikoan askotan ez nabarmendu.

La guerra de la independencia trilogiako bigarren diskoa aurkeztu zenuten 2019arekin batera. Nondik dator proiektu hori?

Trilogia egitearen ideia etorri zen abesti sorta handia genuelako. Erritmo onean hasi ginen konposatzen lokalean, gure demoak portatilarekin grabatzen, eta esan genun: "Zergatik ez proiektu hau trilogia bat bihurtu, denboran luzatu, eta, lan serio bat egin?" Horrela sortu zen ideia.

Mundu honetan singleari buruz honakoa esan da: "Testu sakonak dituen proposamen heldu eta sendoa".

Bai, horrelakoak entzun ditugu eta eskertzen ditugu halako hitzak.

Musika munduan gaurkotasun handia duen gai bati heldu diozue, independentzia musikalari hain zuzen ere…

Independentzia musikalak baditu hainbat irakurketa edo ikuspuntu desberdin. "Musika independiente" etiketa duen musikak bere jatorrizko esanahia galdu egin duela dirudi, musika hori baita gaur egungo jaialdiak betetzen dituena. Tendentzia bilakatu da, alegia, musika komertzialetik aldendu nahian jaio zen estilo hura. Independentzia musikalak, geure ikuspuntutik, ez du musika mota bat definitzen, gauzak egiteko modu bat baizik. Talde independiente bat ez da gehiengoaren gustu musikaletatik kanpo gelditzen dena, edo musika mota berri bat asmatzen saiatzen den talde bat. Gure ustez, talde independiente bat, askatasun guztiarekin konposatzen duen talde bat da. Badirudi lehenengo zure buruari etiketa bat jarri behar diozula abestiak egiten hasi ahal izateko, eta kontzeptu horri buelta ematen saiatzen gara.

Urtarrilean hasi zineten birarekin. Zelako harrera egin dizuete?

Hala da, urtarrilean hasi ginen eta Euskal Herriko hainbat hiritan eta herritan jo dugu batez ere, baita Madrilen eta Santanderren ere. Harrera ona izan dugula esan daiteke, kontuan edukita jendea kontzertutarako mobilizatzea zaila dela.

Zenbat kontzertu dituzue eskaintzeko oraindik?

Uda parterako bost edo sei kontzertu gelditzen zaizkigu, ekainean hasi eta iraila arte. Bitartean trilogiaren azken bolumena konposatzen egongo gara, udazkenean berriro estudioan sartzeko irrikatan.

Hortaz, trilogia bukatzea da zuen hurrengo erronka?

Bai, hori da hurrengo urratsa, eta mimo handiz bukatu nahi dugu guretzako hain polita izan den proiektu hau. Gero beste bira bat etorriko da, eta gero, nork daki… Talde honen ilusioa da erronka berriei aurre egitea. Geure estilo, soinu eta ekoizteko moduan eroso sentitzen garen arren, zentzu guztietan pausoak ematea da gure grina.


Bi hildako eta hiru zauritu Ostizen gertatu den auto istripuan

Bi hildakoak Azpilkuetako ama alabak dira

Ortzirale arratsaldeko seietan Ostiz inguruan gertatu da istripua. Bi ibilgailuen arteko aurrez aurreko kolpe gogorraren ondorioz, Baztan aldera heldu ziren 78 eta 51 urteko ama alabak hil egin dira, eta Iruñe aldera joaki zen autoaren barnekoak, 74 eta 73 urteko senar-emazteak eta azken honen 65 urteko ahizpak zauriak dituzte. Istripuaren nondik-norakoen ikerketa Foruzaingoak hartu du beregain. Hildakoen gorpuak Iruñera eraman dituzte autopsia egiteko.


Ibilgailu arinek gehienez ere 25 euro ordaintzea proposatu du Gipuzkoak

Aldundiak gipuzkoarrak salbuetsiko ditu diru laguntzen bidez, eta gainontzeko herrialdeetatik maiz etortzen direnek gehieneko kopuru hori ordainduko dute.

Hilabetean gehienez ere 25 euro ordaindu beharko dute maiztasunez Gipuzkoako errepideetan ibiltzen diren ibilgailu arinek. Hori da foru aldundiak egin duen proposamena eta, aurrera egingo balu, orain arte bidesaririk ez duten lehen mailako errepideei eragingo lieke finantzaketa foru arau berriak.

Arkupe sistemaren proposamenak aurrera egingo balu, N-1, A-15, G-632 eta N-121 errepideetako erabiltzaileei eragingo lieke. Arau horren bidez, Gipuzkoako erabiltzaileek ez dute ezer ordainduko, jasoko dituzten diru laguntzen bidez. Maiztasun jakin batekin Gipuzkoako errepideetan ibiltzen diren gainontzeko lurraldeetako ibilgailu arinek, berriz, 25 euroko kuota ordainduko lukete hilean.

Larraitz Ugarte Mugikortasuneko eta Bide Azpiegituretako diputatuak adierazi duenez, aldundiak proposamena landu du, baina gainontzeko lurraldeetako ordezkariekin hitz egingo dute aurrera ateratzeko.

Alde horretatik, proposamena "modu erabat irekian" planteatu du aldundiak, eta "gainontzeko erakundeen proposamen eta ekarpenak entzuteko eta aztertzeko prestasuna" agertu du. Adierazpen horiek Nafarroako Gobernuko Sustapen kontseilari Luis Zarralukirekin izandako bileraren aurretik egin ditu Ugartek, gaur goizean.

Egun, AP-1 eta AP-8 errepideetan gipuzkoarrentzat jarrita dago 25 euroko gehieneko kopuru hori, T-Bidea txartelaren bidez, eta sistema berarekin funtzionatuko luke orain aldundiak proposatu duen arkupe sistemak.

Proposamena Europako Batzordeari aurkeztu zion aldundiak. Arkupe sistema jarri nahi du martxan: guztira, hamalau arku jarri nahi dituzte: zazpi N-1ean, hiru G-632an, hiru A-15ean eta bat N-121ean.


«Espero dugu Osasun Batzordean eutanasia legea hobetu ahal izatea»


Euskal Herrira itzultzeko baimena ukan du Bidartek

Baigorrira itzuliko da Filipe Bidart; han baldintzapeko askatasunean izanen da oraino 22 hilabetez

Filipe Bidart Iparretarrak erakundeko kide eta preso ohiak Euskal Herrira itzultzeko baimena jaso du. Epaiaren berri eman zuen Parisko Dei Auzitegiak atzo arratsaldean. Hori dela eta, sorterrira, Baigorri herrira (Nafarroa Beherea) itzuliko da bizitzera. Han, oraindik hogeita bi hilabetez egon beharko du baldintzapean aske.

Nahiz eta martxoaren 29an epaileak jada herrira itzultzeko baimena eman, fiskalak berehala dei egin zuen baimena baliogabetuz. Maiatzaren 15ean aztertu zuten berriro Bidarten eskaera Dei Auzitegian. Eskaera errefusatzea, «printzipiozko afera bat» dela zehaztu zuen orduan prokuradoreak. «Fiskalak egiazko argumentu juridikorik ez izatea» gaitzetsi zuen Filipe Aramendi abokatuak. Hark, eskaera juridikoki aztertzea eskatu zion, haatik, epaileari. Bidarten eskaera onartu du epaileak, herrira itzultzeko baldintzak beteak dituela ondorioztaturik.

1988an sartu zuten preso, eta, hainbat aldiz baldintzapean aske uztea errefusatu ondoan, 2007an eman zioten kalera ateratzeko baimena. Ordutik Beziers hirian bizi zen baigorriarra, baldintza pean.

«Urte luzeetako jazarpena»

«Urte luzeetako jazarpen politikoa» gaitzetsi izan du behin baino gehiagotan Filipe Aska sostengu komiteak. Azkenik, apirila hastapenean egindako prentsaurrekoan gogor salatu zuten prokuradorearen helegitea.

Ondoan ukan zuten hautetsi talde bat, haiek ere Bidarten herriratzea exijitzen zutela. AB, Batasuna eta EA alderdi abertzaleetako kideek ez ezik, ezkerreko NPAko, Europe Ecologie Berdeak taldeko, Alderdi Sozialistako zein zentroko hautetsiek ere zioten elkartasuna erakutsi. Besteak beste, Frantxua Maitia eta Alice Leizagezahar eskualdeko kontseilariak, Jean-Jacques Lasserre senataria, Alain Iriart kontseilari nagusia eta Jean-Mixel Galant auzapeza ziren tartean.


Josu Garitaonandia, Bergarako Berdeak taldeko alkategaia: "Ingurumena, boluntarioen lana eta herri kontsultak bultzatu nahi ditugu"

Bergarako Berdeak izango da maiatzaren 22ko Udal hauteskundeetan nobedade nagusietako bat. Debagoienean Bergaran bakarrik aurkeztuko dira. Josu Garitaonandia izango da zerrendaburua.

Zerk animatu zaitu politikan sartzera?

Txikitatik baserritik Bergarako herria ikustean, mingarria egiten zitzaidan Zabalotegiko dorrea ikustea, pegote bat zen Bergarako beste etxeekin konparatuta. Harrezkero okerrago joan dira gauzak, lehenbizi gasaren Y-a ipini zidaten muturren aurrean; gero autopista galanta; eta faltatzen zaiguna paisaia gehiago hondatzeko AHTko zubi erraldoia egingo dute Ola auzoan Biltoki inguruan; beti bezala ingurumena azken tokian gelditzen da.

"Progresoaren" izenean dena justifikatzen dute politikariek, eta "progresoa " pasatzen denean bertan behera lagatzen dituzte; hor daude lehengo Zerrajerara elektrizitatea eramaten zuten zutabeak, egoera tamalgarrian kableak erdi erorita eta zutabeak zatika erortzen. Urteak nabil egoera hau salatzen baina zerbait gehiago egin behar da gauzak aldatzeko, "progresoa" azkar eta baldar ezartzen dute baina kentzeko orduan...

Elorregi auzoan beste kasu bat daukagu Tavex lantegiarekin 40 urte eskas egin du lantegi honek eta orain itxita , toki hartan zegoen Zelaikua baserri señoriala bere armarri, arku eta ehunka urteko historiarekin kendu zuten "progresoaren" izenean. Baina sutan ipini nauena azken pentsio erreforma izan da. Gaur klase sozial pribilegiatua politikariak dira; beste guztioi lana beste bi urtez gehitzea erabakitzen dute eta beraiek pribilejio guztiekin jarraitzen dute berdin-berdin. Hau onartzen badugu gure ondorengo belaunaldiek itxaron dezaketen bakarra zera da: pentsio erreforma txarrago bat "progresoaren" izenean. Zerbait egin beharrean gaude eta ez dut ikusten beste biderik politikan parte hartuaz ez bada.

Zein da Bergara Berdeak-en eskaintza?

Ingurumenari garrantzi gehien ematen dion jendearen laguntza eta ordezkaritza udaletxean edukitzea eta boluntarioek egiten duten lana indartzea eta beraien partidu-erreminta izatea, biztaleriaren %3ak esaten duena plenora eramango genukeen, gure helburua da udalaren lan politikoa ahal den neurrian boluntarioekin eramatea eta politikariei zuzendutako dirua proiektu sozialetarako bideratuko genukeen eta gai gatazkatsuetan herri kontsultak egingo ziren.

Ezker Batuak-ek ere berde etiketa darama...

Gauzak argitzeko eta askotan planteatzen zaigun gaia denez, Berdeak-Verdes taldeak Ezker Batuarekin inongo erlaziorik ez daukala argitu nahi dugu, nahiz eta Ezker Batuak berdeak hitza erabiltzen jarraitu. Berdeak-Verdes taldeak Ezker Batuarekin zeukan koalizioa apurtu zuen ekologia politikarenak zein Berdeenak ez diren arazo ideologiko eta barne-praktikak zirela-eta. Alderdi berde europarrak aintzat hartzen dituen alderdi bakarra Euskadin gu gara.

Zeintzuk dira zuen programaren ardatz nagusiak, labur-labur?

Gazterian, herriko erabakietan parte hartzera bultzatu eskoletatik hasita. Kulturan, auditoriuma alde batera lagata (makro-eraikuntza garestiak oro har) taldeei eguneroko arazotan lagundu eta lokalei dagokienean Udalak dituenak aprobetxatu. Euskarari dagokionez, hitz egiteko euskaldun zaharrak eta berriak astean behin afari bat antolatu herriko elkarte ezberdinetan. Bestetik, kanpoko jendea euskararen bitartez gizarteratu. Kirol mailan, Labegaraietako kiroldegia eguneratu eta hirigintza mailan, trafikoa ordenatu eta udal urbanoari bere tokia eman. Bidegorri sarea egin, aparkalekuak herri kanpoaldean...

Aparkalekuez gain, badira beste gai batzuk egun Udalaren agendan: UNED ikastetxeko permuta, kale garbiketa, zaborrak batzeko atez ateko zerbitzua… Zein ikuspuntu daukazue horien gainean?

Gai guztietan dauden iritzi desberdinak plazaratu eta ondoren herri kontsultak egitea defendatzen dugu, eta gai bakoitzean erabaki ekologikoena zein den adieraziko genuke, botoak galtzeko beldur barik. Europako berdeek egiten duten bezala, adituen eta zientzialarien esanak kontuan izango genituzke ea beti ere herri kontsulten bidez irtendako erabakiak praktikan ipiniko genituzke.

Alkate irtengo bazina, zer egingo zenuke lehenbizi?

Herrian eta auzoetan dauden puntu arriskutsuak minimizatzea eta lanpostuak sortzea batez era autonomoei eta baserritarrei lagunduz, azkenengo urtetan lan burokratikoa gehitu diete-eta; lan publiko berria jornada erdikoa izango zen lana banatzeko; eta lanpostu publikoetarako oposaketan herrian egindako lan boluntarioak puntuazio garrantzitsua emango nioke; azkenik, ehungintza sektorea Bergaran indartzea posible ote den aztertuko genuke.

Ziklo berri batean murgilduta gaudela diote askok. Zela ikusten duzu gaur egungo egoera?

Oso gaizki, Sortu legeztatuta egon beharko litzateke. Denak botoen arabera funtzionatzen du. Eta herrian jeneralean udalaren funtzionamenduarekin oso deskonforme dago. Herriak ez du arlo gehienetan hobera egin eta gauza gehienak herritarren parte-hartzea gabe egin dira. Eta lehentasunak ongi aztertu gabe. Esate baterako, ez da posible Irizar jauregia berritzea eta auzo askotan kaleko argiteria desegokiarekin egotea edo ez edukitzea. Edo egunero euren etxeetatik irteterakoan arriskuan egotea errepidearen ondorioz.

Berdeak gogor dabiltza Europako hainbat herrialdetan, Alemanian esaterako. Posible duzu EHn ordezkaritza zabala izatea?

Bai,baina epe luzera. Garrantzitsuena zera da: gaudenok ingurumena eta herria hobetzeko daukagun gogoa. Erreka bazterrak garbi-garbi ikusi eta jendea bertan bainatu ahal izatea da gure helburuetako bat. Era berean, Bergara euskalduna izatea lortu nahi dugu, eta nagusiekin sentsibilizazioa; hau da, bakarrik bizi diren nagusiek etxea konpartitzea etxerik ez duten gazteekin; eta baita ere ortu ekologikotan lan egitea gazteek,, nagusien jakinduriaren laguntzarekin.


Amestoy eta Bidart Zamudion izango dira gaur

Koldo Amestoy ipuin kontalariak eta Pantxix Bidart musikariak Kontu kantari ikuskizuna aurkeztuko dute gaur, iluntzeko 8etan, Zamudiotorren. Ekitaldiak Lagatzu euskara elkarteak antolatu du.


Javier Prieto motor gidari beratarra Alcañiz-Motorland zirkuituan nagusi

Joan den urtean hasi zen motorren munduan

Javier Prieto Martinez motor gidari beratarrak garaipena lortu zuen apirileko hondar asteburuan Alcañizko zirkuituan, Iparraldeko zonako puntuagarria zen proban, mila zentimetro kubikoko kategorian. Honela, hiru proben ondotik, lidergoa ere hartu du ezustean.

Iaz hasi zen Prieto motorren munduan, eta junior-amateur kategorian konpetitzen hasi zen, Asturiastik Kataluniarainoko pilotuak hartzen dituen Iparraldeko zonako txapelketan. Nafarroako Urantzian (Los Arcos) eta Motorland-Alcañizen jokatzen dira lasterketak. Joan den urteko emaitzak harrigarriak izan ziren, aldi guztietan podiumera igotzea lortu baitzuen, hiru aldiz bigarren eta bitan hirugarren sailkatuz. Gisa honetara, lehenbiziko proban parte hartzerik izan ez bazuen ere, meritu handiko hirugarren postuan bukatu zuen.

Aurtengo txapelketa serioago hartu du eta maila handiagoko pilotoen aurka ari da mila ccko kategorian. Denboraldi honetan hiru lasterketan hartu du parte: Albaceten bigarren izan zen, hirugarren Los Arcosen eta Alcañizen lehenbizikoa. Kategoriako liderra da orain.


Gas sarean sartzeko aukera dute saratarrek

Egun hauetan herriko gasaren sarean moldaketa lanak egiten ari dira plazan eta sarean sartu nahi dutenek zenbaki hauetara deitu behar dute: 0671599956 etxe arruntentzat edo 0627286225 saltoki edo jatetxeentzat.